A.BRAZAUSKO SOCIALDEMOKRATINĖS  KOALICIJOS

 RINKIMŲ Į LIETUVOS  RESPUBLIKOS  SEIMĄ

PROGRAMA

(2000 m.)

 VEIKIME KARTU

MES, SOCIALDEMOKRATINIŲ NUOSTATŲ  LIETUVOS PILIEČIAI –  ALGIRDO BRAZAUSKO  SOCIALDEMOKRATINĖS   KOALICIJOS NARIAI, TĘSDAMI VASARIO 16- OSIOS AKTO SIGNATARO STEPONO KAIRIO LIETUVOS SOCIALDEMOKRATŲ TRADICIJAS, SIEKĖME, SIEKIAME ir SIEKSIME, kad mes, visi mūsų šalies žmonės, solidariai susitarę, geranoriškai susikooperavę,  patys spręstume savas problemas, be svetimųjų politinio ar ekonominio diktato, būtume tikrais savo krašto šeimininkais, neleistume nei saviesiems, nei svetimiesiems piktnaudžiauti visų mūsų, taip pat praeities kartų sukurtomis gėrybėmis.

Pasisakydami  prieš  daug  žalos  Lietuvai  atnešusias  laukinio  kapitalizmo  apraiškas,  mes  esame  už   rinkos ekonomiką  žmogišku  veidu – už  socialiai  orientuotą rinkos  ekonomiką. Tuo  mes  skiriamės nuo  dešiniųjų  partijų,  išpažįstančių konservatizmo ar  liberalizmo  vertybes. Dešinieji  individualizmą,  ekonominį  egoizmą,  konkurenciją  mano  esant  vieninteliais  ūkinės  bei  apskritai  visuomeninės  gyvensenos principais. Tuo  tarpu  mes  siekiame  balanso  tarp  individualizmo ir  bendruomeniškumo,  tarp  konkurencijos  ir solidarumo,  tarp  laisvės  ir   atsakomybės. 

Mes  siekiame, kad:

· jau dabar gyvenimas pasisuktų gerėjimo VISIEMS, o ne mažai daliai   “išrinktųjų” kryptimi;

· mūsų vaikai ir anūkai būtų šviesūs, išsilavinę žmonės, galintys ir norintys dirbti Lietuvoje ir Lietuvai, nes to reikalauja humanizmo  principai  bei prasidedanti  INFORMACIJOS IR ŽINIŲ  VISUOMENĖS  EPOCHA;

· mūsų krašte į materialųjį turtą bei pinigus būtų žiūrima kaip į priemonę     žmogaus problemoms spręsti,  bet  ne kaip į vienintelį  tikslą  ar net šventenybę;

· DARBAS  būtų  pripažintas  kaip  esminga  žmogaus  ir  visuomenės  egzistavimo  bei  saviraiškos  forma,  kaip dvasinių  bei  materialinių gėrybių  šaltinis.  Koalicija  gina  asmens  teisę  į  darbą,  siekia  darbuotojams  gerų  darbo  sąlygų  ir  adekvataus  atlyginimo  už  jį.

Mes  įsitikinę,  kad:

· pati didžiausia vertybė visuomenėje  yra žmogus - jo gyvenimo kokybė, sveikata ir išsilavinimas. Todėl mes už SOCIALINĮ  TEISINGUMĄ, TAIKĄ, DEMOKRATIJĄ ir GAMTOS išsaugojimą, kurie yra oraus  žmogaus gyvenimo pamatas;

· visuomenė gali užsibrėžti demokratinį tikslą – kurti GEROVĘ VISIEMS, kuri tiesiogiai susijusi su visuotinu kultūros, mokslo, švietimo, sveikatos priežiūros, gyvenimo lygio kėlimu bei aukštesnių kokybės standartų įgyvendinimu;

· svarbiausiu  prioritetu  yra investicijos į   žmogų, į visų žmonių, pirmiausia,  jaunimo,  švietimą  jų protų lavinimą ir normalių gyvenimo bei darbo sąlygų sukūrimą čia, pas mus – Lietuvoje; 

· šiuolaikiniame rinkos globalizacijos procese privati iniciatyva įgauna dar didesnę reikšmę sprendžiant gyvenimo lygio, skurdo, nedarbo problemas. Todėl ypatingą svarbą  turi  atskiro žmogaus iniciatyvos, socialinė  partnerystė  tarp darbuotojų   ir  darbdavių bei verslo aplinkos išvadavimas  nuo bereikalingos biurokratinės ar politinės globos;

· galima pasiekti visuomenės susitarimą dėl ilgalaikės Lietuvos strategijos demokratiniu  būdu išlaikant visuomenės daugumos ir mažumos ryšį ir veiksmingą santykį, kai daugumos nuostatos papildomos teisėtais mažumos reikalavimais, o ne atskirų visuomenės grupių supriešinimo ar daugumos diktato mažumai keliu. Tam reikia ilgalaikių nacionalinių susitarimų ir nacionalinių programų, paremtų strateginio planavimo principais ir gera vadyba.

Pritardama Socialistų Internacionalo pagrindiniams principams ir vertybėms, matydama pasauly audringai vykstančias ekonomines - socialines permainas, industrinės visuomenės virtimą informacijos ir žinių visuomene, siekdama visapusiškos socialinės demokratijos, kiekvieno žmogaus gyvenimo solidarioje, tolygiai besivystančioje visuomenėje, A.Brazausko socialdemokratinė koalicija yra:

-už kiekvieno žmogaus, kiekvienos tautos LAISVĘ,

-už socialinį TEISINGUMĄ ir galimybių LYGYBĘ,

-už visų žmonių SOLIDARUMĄ,

-už ŽMOGŲ ir  APLINKĄ  tausojančią plėtrą, 
-už INFORMACINĘ VISUOMENĘ   VISIEMS.

Tai - mūsų ilgalaikiai tikslai. Jiems įgyvendinti reikia ne vienerių metų. Bet visuomenėje turi būti jėgos, užsibrėžusios siekti GEROVĖS VALSTYBĖS ir neiškrypstančios  iš šio kelio. Bet to negalima pasiekti be visuomeninės sutarties. Tik turint ilgalaikius tikslus galima paruošti veiksmingas priemones ir dabarties krizei įveikti, ir naujam politiniam siekiui įgyvendinti. Mes pateikiame tokį ryžtingą planą ir sakome: 

“VEIKIME KARTU”. 

Ši programa įgalina per trumpą laiką rengti konkrečias pirmaeiles priemones  įveikti  krizei, sukeltai neatsakingo ir daugumos gyventojų interesams neatstovaujančio dešiniųjų valdymo. Ji atsako į pagrindinius naujos politikos -GEROVĖS VISIEMS  uždavinius. Tad veikime kartu, nes visi esame tokie patys piliečiai, visi esame atsakingi už savo šiandieną ir šalies ateitį.

Socialdemokratinė koalicija siūlo Lietuvai  politinę, ekonominę, socialinę  ir kultūrinę demokratiją,  nes  tik  esant  šių  demokratijos  formų  visumai  bus  sukurta  gerovės  visiems  valstybė.  Mes  siūlome  rinkimų  programą,  kuri  užtikrintų   valstybės  ekonominę  ir  politinę  nepriklausomybę,  leistų  pasiekti  ekonominį  augimą,   mažintų  nedarbą,  o  gyvenimas  Lietuvoje  atitiktų šiuolaikinius  demokratinės  visuomenės   standartus, deklaruojamus   mūsų  Konstitucijoje ir  Europos  socialinėje  chartijoje.

I. POLITINĖ   DEMOKRATIJA

Dešiniųjų  valdymo  laikotarpiu  1996-2000  metais Lietuvoje  politinė demokratija labai sumenko. Per ketverius metus Seimas prarado visuomenės pasitikėjimą, atotrūkis tarp Seimo daugumos priimamų sprendimų ir realių visuomenės poreikių smarkiai išaugo. Valdančioji dauguma dažnai priiminėjo grupinius - partinius sprendimus, buvo užsimota ir prieš kai kuriuos svarbius   demokratinius  iškovojimus, mūsų  tautos įtvirtintus, atkūrus  nepriklausomybę.  Dešiniųjų  valdžia  užsipuolė   demokratinius   institutus:  rinkimų  sistemą,  teisės  ir  teisėtvarkos  sistemą, savivaldą, laisvąją  spaudą. Skubus rinkimų sistemos pakeitimas sau naudinga kryptimi, to neapsvarsčius visuomenėje, “kišeninių” teisėsaugos pareigūnų įtvirtinimas, savivaldos apribojimai, “spaudos komisarų” ir netiesioginės cenzūros žiniasklaidai įvedimas tik rodė dešiniųjų antidemokratines tendencijas. 

Didėjant  valdžios  atotrūkiui  nuo  žmonių,  susikūrė  savitas  “elitas”.  Deklaruojant  siekimą   mažinti  valdymo  aparatą,  buvo  kuriamos  vietos  “saviesiems”  ir  taip  didinamas  valdininkų  skaičius.  Sąžiningi  tarnautojai,  neįtikę  politinei  valdžiai,  buvo  atleisti  iš  valstybės  tarnybos, nekreipiant dėmesio į jų kompetenciją ir prieš jų valią, netgi pažeidžiant įstatymus. Dėl  nemokšiško   vadovavimo  buvo  patirti  valstybės  nuostoliai, kurie vėliau kompensuoti mokesčių  mokėtojų  pinigais.

Ne  kartą  Seimo valdančioji  dauguma priiminėjo įstatymus, kurie  vėliau  Konstitucinio  Teismo  sprendimais  buvo  pripažįstami    antikonstituciniais.  Teismai atsidūrė  tarp  pačių  nepopuliariausių  šalies  institucijų.  Vėl  įsigalėjo  “telefoninė  teisė”  ir  dvigubi  standartai  valdžiai  ir  piliečiams. Neteisėti  valdžios  veiksmai  skatino  teisinį  nihilizmą. Ne kartą Seime,  net  pažeidžiant procedūras, buvo siekiama priimti tik dešiniesiems palankius sprendimus, atmetami arba vilkinami Seimo mažumos pasiūlymai.

Sumažinus  Respublikos  Prezidento  įgaliojimus, paskirtas  lojalus  dešiniesiems  “kišeninis”  prokuroras.    Šalyje  ir  toliau  klesti  nusikalstamumas  ir  nebaudžiamumas.  Tuo  pačiu  metu  policija   atsidūrė labai sunkioje materialinėje padėtyje, trūksta lėšų netgi patrulinių mašinų benzinui,  laiku  negaudami  atlyginimų  policininkai  rengia  streikus.

Vienas svarbiausių demokratinės valstybės institutų – vietos savivalda – yra visaip silpninama.  Iki  šiol  neišspręstas  apskričių  ir  savivaldybių  funkcijų  pasidalijimo  klausimas,  savivaldybės  neturi  balso,  grąžinant  žemę,  o  Vyriausybės  paskirti  apskričių  vadovai  skirsto  prestižinius  žemės  sklypus,  tuo  atsilygindami  juos  įdarbinusiems politiniams  pareigūnams.  Nepadaryti esminiai sprendimai ir dėl tolesnės apskričių reformos. Neįvykdyta valdžios demokratizavimo užduotis, apskričių administracija palikta be efektyvios visuomenės priežiūros ir teisinės kontrolės


1. VIEŠASIS ADMINISTRAVIMAS  IR  TERITORINĖ  SAVIVALDA
Demokratinė valstybė yra organizuota asocijuotų visuomenės struktūrų ir institucijų visuma, kurioje ginamos žmogaus ir visuomenės teisės bei laisvės, įgyvendinami demokratiškai aptarti ir įtvirtinti visuomenės tikslai. Žmonės Vyriausybėje, žmonės Seime, žmonės Savivaldybėse, laisvai išrinkti iš tos pačios visuomenės narių  ir jai atskaitingi, o ne valdininkai, politinis elitas ar politinė aukštuomenė, atsitvėrusi įstatymų formalumais nuo visuomenės – tik tokia demokratinė nuostata sugriauna sieną tarp “mes – valdžia” ir “jūs – valdomi žmonės”. Todėl valdžios decentralizacija, dalies valstybės funkcijų atidavimas nevyriausybiniam sektoriui, savireguliacijos mechanizmų stiprinimas, sprendimo priėmimų demokratizavimas, savivaldos principų diegimas, plėtimas ir stiprinimas, centrinės valdžios efektyvumo, atskaitomybės ir atsakomybės bei parlamentinės jos kontrolės didinimas yra šiai dienai aiškūs mūsų veiklos prioritetai.  

Per atkurtos nepriklausomos Lietuvos valstybės dešimties metų laikotarpį pasiekta tam tikrų rezultatų kuriant ir plėtojant valstybės valdymo sistemą. Tačiau esama situacija mūsų nepatenkina ir yra keistina.

Mes matome  tokias  esmines  valstybės  valdymo  problemas:


· nėra  parengta  ir  aprobuota  aiški  valstybės  valdymo   institucijų,  jų  vykdomų funkcijų  ir  tarpusavio ryšių schema bei  ilgalaikė  valstybės  valdymo  modernizavimo  koncepcija;

· nėra  tinkamai  vykdomos  socialinių  ir  ekonominių  subjektų  veiklos  valstybinio  reguliavimo  ir  kontrolės  funkcijos;  tas  pačias  funkcijas  vykdo  kelios    valdymo  institucijos;

· Vyriausybės darbe daugiausia  laiko  yra  skiriama  ne  strateginiams,        bet  operatyvaus  pobūdžio  klausimams  spręsti;

· veiklos   sritys  ir  funkcijos  tarp  ministerijų  nėra  pakankamai  aiškiai  apibrėžtos  ir  padalintos;

· valstybinėse  institucijose  ir  įstaigose  dirbančiųjų  tarnautojų  darbo  apmokėjimo  ir  priedų  nustatymo  sistema  yra  netobula, išlieka dideli atlyginimų skirtumai;

· valstybės  valdymo  aparate yra išbujojęs biurokratizmas,  diletantizmas  ir  korupcija;
· valstybės institucijų veikla nėra reglamentuota administracinėmis procedūromis ir taisyklėmis, tuo pačiu išvengiama personalinės valdininkų atsakomybės;

· Vyriausybė  neturi  nuoseklios  ir  ilgalaikės  vietos  savivaldos  plėtros  politikos bei apskričių valdymo demokratizavimo programos;

· savivaldybių  administracinę  priežiūrą  vykdantys  Vyriausybės  atstovai  yra  parenkami  atsižvelgiant  į  politinį  lojalumą;

· funkcijos tarp  valstybinio  administravimo  ir  savivaldybių  institucijų  yra  padalintos   nesilaikant  principo  “viena  užduotis  -  viena  atsakomybė”,  todėl  esti  nemažai  funkcijų  dubliavimo  (pvz.,   švietimo  sektoriuje);

· savivaldybių  funkcijų  sudėtyje  didžiąją  dalį  sudaro   funkcijos,  priskirtos  vykdyti  valstybės  vardu, ar tokios,  kurių  vykdymas  ribojamas  įstatymais  ir  poįstatyminiais  aktais,  todėl  savivaldybių  institucijų  veikla  yra  pernelyg  suvaržyta, savivaldybės praranda savarankiškumą;

· savivaldybėse  egzistuoja  netinkama  finansinių  išteklių  naudojimo  kontrolės  sistema  (vidinis  finansinis  auditas  neefektyvus,  nes  savivaldybės  kontrolierius  yra  priklausomas  nuo  mero,  o  išorinis  auditas,  kurį  vykdo  Valstybės  kontrolė,  yra  nesistemiškas);  dėl  to  esti  prielaidos  finansinius  išteklius  naudoti  neracionaliai,  daryti  net  finansinius pažeidimus;
· savivaldybėse  per  mažai  rūpinamasi  piliečių  įtraukimu  į  vietos  reikalų  tvarkymą  ir  sprendimų  priėmimą.  

Todėl mes,  tobulindami  valstybės  valdymą:

· atliksime  valstybės  valdymo  auditą;

· ryžtingai  reorganizuosime valstybinio valdymo ir kontrolës institucijas bei įstaigas, kurios aiškiai dubliuoja viena kitos funkcijas;

· didinsime  tokių  institucijų  kaip  Pramonės  ir  prekybos  rūmai,  Žemės  ūkio  rūmai,  Trišalė  taryba, Lietuvos  Mokslų  Akademija, Lietuvos Mokslo Taryba, Lietuvos Savivaldybių Asociacija, Švietimo, Sveikatos  tarybos ir  kitų vaidmenį  ir  įtaką,   tvarkant  viešuosius   reikalus  bei  formuojant  valstybės  politiką,  suteiksime joms  didesnes  teises,  bet  kartu reikalausime didesnės atsakomybės  ir  atsiskaitomybės,  didesnes teises deleguosime profesinių sąjungų, darbdavių, kūrybinių asociacijų nacionaliniams susivienijimams ir centrams, dalyvaujant atitinkamų sprendimų priėmime;

· Vyriausybės darbe įdiegsime strateginį planavimą ir jį suderinsime su biudžeto formavimo procesu, keisime Vyriausybės įstatymą, aiškiau atskirdami kolegialius Vyriausybės sprendimus nuo atskirų sričių ministrų sprendimų, kad padidėtų individuali ministro atsakomybė už priimtą sprendimą;

· formuosime  ir  vykdysime kompleksinę  regioninę  politiką,  naudodami  finansinės  ir  struktūrinės  politikos  priemones,  mažinsime  socialinius - ekonominius  skirtumus  tarp  atskirų  apskričių  ir tarp savivaldybių;  valstybės  biudžete  numatysime  lėšas  nacionalinei  regioninei  politikai  vykdyti  bei  lėšų,  gaunamų  iš  Europos  Sąjungos  fondų,  kofinansavimui;

· iš  esmės  peržiūrėsime  ministerijų, apskričių,  savivaldybių  funkcijas;  atsisakysime  joms  nebūdingų  funkcijų  ir  nereikalingo  administravimo bei  išplėsime  savivaldą,  ministerijų skaičių derinsime su valstybinio reguliavimo uždaviniais bei strateginio planavimo prioritetais;

· priimsime  teisės  aktus,  kuriais  būtų  nustatyta  efektyvesnė  finansinių  išteklių  naudojimo  kontrolės  sistema valstybės  valdymo  aparate  ir savivaldybėse  (nuo  vykdomosios   valdžios  nepriklausoma  vidaus  finansinio  ir  veiklos  audito  sistema),  stiprinsime  išorinį  savivaldybių  finansinį  auditą,  suteikdami  didesnius  įgaliojimus  Valstybės  kontrolei  ir  padarydami  jį  sistemišką  ir  veiksnų;

· įteisinsime  vietinius  mokesčius  ir  suteiksime  savivaldybių  taryboms  teisę  reguliuoti  mokesčių  tarifus  nustatytose  ribose;

· sudarysime  teisines  prielaidas   ir  skatinsime  savivaldybėse  diegti  strateginio  planavimo  ir  biudžeto  sudarymo  pagal  programas  sistemą,     įsisavinti   naujas  viešųjų  paslaugų  teikimo  formas  (viešųjų  paslaugų  pirkimas);

· inicijuosime  savivaldybiø tarybø kadencijos prailginimą   iki 4 metø;

· sudarysime  reikalingas  teisines  prielaidas  ir  skatinsime  savivaldybes  plėtoti  veiklą,  įtraukiant  bendruomenės  narius  į  vietos  reikalų tvarkymą  ir  sprendimų  priėmimą,  taip  pat  atsiskaitant  jiems  už  atliktus  darbus.

2. Tautinės bendrijos

Tautinis atgimimas Lietuvoje, kartu su lietuviais, palietė ir kitas Lietuvoje gyvenančias tautines bendrijas. Atsirado daug  judėjimų ir grupių, kurios  rėmė tautinių  vertybių  atgimimą, kultūrinę, švietėjišką veiklą. Tačiau  dažnai  jos veikė uždarai, aprėpdamos tik savo tautines grupes ar jų dalį. Prie  tautinių  bendrijų  uždarumo  bei  pasyvumo   be  kitų  priežasčių  prisidėjo ir  nepakankamai  aiški  ir  kryptinga  valstybės  politika  šioje  srityje.

Mes užimame aiškią ir nedviprasmišką poziciją nacionaliniu  klausimu. Mes už valstybę, kuri savo piliečiui, nepriklausomai nuo tautybės ar pasaulėžiūros, garantuoja lygias politines, ekonomines, socialines ir  kultūrines teises bei laisves. Mes pripažįstame visuomenę, kuri saugo piliečių tautinį identitetą, kultūros tęstinumą, mes skatiname tautinę savimonę bei jos saviraišką, kultūrinį klestėjimą.

Mes manome, kad nelietuviai Lietuvoje neturi jausti diskomforto dėl savo tautybės. Mes siekiame užtikrinti Lietuvoje gyvenančioms tautinėms bendrijoms galimybes:

· visiškai  integruotis  į  visuomeninį,  politinį,  ekonominį  ir  kultūrinį  valstybės  gyvenimą,  Lietuvos  Respublikos  Konstitucijos,  tarptautinių žmogaus  teisių  ir  laisvių  dokumentų,  šalies  įstatymų,  reglamentuojančių  tautinių  bendrijų  gyvenimo  aspektus,  pagrindu;

· puoselėti ir plėtoti  jų nacionalines kultūrines tradicijas;

· vartoti  gimtąją  kalbą;

· viešai ir laisvai reikšti savo nuomonę visais bendriją liečiančiais klausimais;

· mokyti gimtosios ar gimtąja kalba;

· kurti visuomenines - kultūrines organizacijas;

· turėti žiniasklaidos priemonių gimtąja kalba;

· užsiimti kūrybine, literatūrine, švietėjiška veikla savo gimtąja kalba;

· steigti galerijas, muziejus, namus, klubus, memorialines vietas ar kitomis formomis kaupti, puoselėti, propaguoti tautinių bendrijų visuomeninį - kultūrinį palikimą;

· steigti fondus kultūrinei visuomeninei veiklai remti;

· užtikrinti valstybės apsaugą ir globą svarbiems  tautinių  bendrijų kultūros, architektūros, istorijos paminklams;

· sudaryti sąlygas išmokti valstybinę kalbą;

· palaikyti ryšius su istorinėmis tautinėmis gimtinėmis;

· išpažinti  savo religiją.


3. TEISĖSAUGA  IR  TEISĖTVARKA

Koalicijai teks nemažai pasidarbuoti atstatant vieną iš demokratijos ramsčių – įstatymo viršenybės principą. Teisinėje valstybėje įstatymas yra aukščiau už bet kokį pareigūną, instituciją ar partiją. Deja, per pastaruosius keletą metų Lietuvoje suvešėjo partinė, šeimyninė ir telefoninė teisė. Tai mus gerokai nutolino nuo europinės teisės praktikos. Pertvarkydami mūsų teisinę sistemą, mes sieksime, kad:

· teisės aktai ir teisinės institucijos tarnautų visuomenei ir užtikrintų kiekvieno žmogaus asmenines, politines, socialines bei ekonomines teises; 

· žmogui būtų garantuota jo asmens, šeimos bei turto saugumas, patikima teisių bei laisvių apsauga ir galimybės ginti savo interesus;

· valstybės institucijų bei pareigūnų veikla ir jų asmeninė atsakomybė būtų tiksliai nustatyta įstatymais ir kitais teisės norminiais aktais;

· būtų griežtai laikomasi valdžių padalijimo principo, teismai ir teisėjai būtų apsaugoti nuo politinės valdžios kišimosi į teisingumo vykdymą;

· atskirai ir atidžiai būtų išnagrinėti teismų darbo trūkumai, taip pat jų prestižo kritimo priežastys;

· efektyviau veiktų prokuratūra, policija ir kitos teisėtvarkos struktūros, pasirūpinus jų adekvačiu finansavimu, taip pat atlikus būtinus struktūrinius ir personalinius pakeitimus;

· būtų suaktyvinta kova su mafija, valdžios korupcija, reketu, šešėline (ir ypač juodąja) ekonomika.


Įgyvendindama šiuos tikslus, Koalicija vykdys teisinės sistemos reformą. Atsižvelgdami į Konstitucinio Teismo nutarimą, pakeisime Teismų įstatymą taip, kad nei Vyriausybė, nei Seimo nariai, nei jokie pareigūnai negalėtų daryti įtaką teismų ir prokuratūros sprendimams. Respublikos Prezidentui suteiksime teisę skirti generalinį prokurorą ir specialiųjų tarnybų vadovus. Svarstysim galimybę steigti Prisiekusiųjų teismus, kuriems perduosime nagrinėti tam tikras baudžiamąsias bylas. Sugriežtinsime teisėjų darbo ir elgesio vertinimą pagal Teisėjų etikos kodeksą. Sureguliuosime teisėjų atlyginimus taip, kad jie atitiktų valstybės tarnautojų atlyginimų dydžius pagal jų darbo sudėtingumą ir atsakomybę. 


Įstatymų leidyboje teiksime prioritetą šiuolaikiniams teisės standartams ir piliečių iniciatyvai. Užbaigsime viešosios ir privatinės teisės kodifikavimą, parengsime Lietuvos Respublikos įstatymų sąvadą. Naujais įstatymais garantuosime, apginsime Konstitucijos ir Europos žmogaus teisių apsaugos konvencijos apibrėžtas žmogaus teises bei laisves. Siekiant užtikrinti žmogaus teisę į gynybą ir teisinę paramą socialiai remtiniems asmenims, valstybė garantuos advokato pagalbą ir rems viešųjų įstaigų, teikiančių teisines paslaugas, veiklą. Sukursime ir įgyvendinsime valstybinę socialinės teisinės pagalbos nusikaltimų aukoms sistemą bei liudytojų apsaugą. 

Įgyvendindami vieną pagrindinių Koalicijos politinių tikslų - mažinti nusikalstamumą ir stiprinti teisėtvarką, kaip būtiną teisinės sistemos veikimo prielaidą, parengsime naują Nacionalinę nusikalstamumo kontrolės programą. Prioritetinį dėmesį skirsime ankstyvajai nepilnamečių ir jaunimo nusikalstamumo, narkomanijos bei prostitucijos prevencijai. Sustiprinsime pavojingų ir sunkių nusikaltimų prevenciją bei kontrolę. Taip pat rūpinsimės teistų, socialiai apleistų šeimoje ir nepritapusių visuomenėje žmonių reabilitacija, resocializacija ir jų užimtumo problemomis. Vykdydama nusikaltimų prevencijos programą policija aktyviai bendradarbiaus su nevyriausybinėmis organizacijomis bei gyventojais.

Policiją nukreipsime pagrindinių uždavinių įgyvendinimui (gyventojų ir turto apsaugai, viešosios tvarkos ir rimties saugojimui, nusikaltimų bei kitų teisės pažeidimų prevencijai, jų atskleidimui ir tyrimui, valstybės sienos apsaugai, kitos teisinės pagalbos teikimui gyventojams) ir išlaisvinsime nuo jai nebūdingų komercinių funkcijų. Didinsime savivaldybių institucijų vaidmenį bei atsakomybę už nusikaltimų ir kitų teisės pažeidimų prevenciją savo teritorijoje. Palaipsniui bendrųjų uždavinių įgyvendinimą perduosime savivaldybių policijai. Gerinsime policijos pareigūnų atranką į tarnybą, jų mokymą ir profesinės kvalifikacijos kėlimą. Suderinsime specialiųjų ir bendrųjų policijos funkcijų vykdymą. Garantuosime policijos ir kitų teisėtvarkos institucijų veiklos nuolatinį, reikiamą finansavimą. 
4. NACIONALINĖ  SAUGUMO  POLITIKA

Šios politikos tikslas - pasiekti, kad būtų panaikintos arba sumažintos iki minimumo visos galimos grėsmės  Lietuvos žmonėms ir valstybei. Tos grėsmės gali turėti politines, ekonomines, karines, socialines, ekologines ir kitokias šaknis. Žmogus ir valstybė yra  nesaugūs dėl  politinio nestabilumo, dėl ekonominio nuosmukio, dėl socialinės įtampos, dėl gamtos užterštumo, dėl  didėjančio  nusikalstamumo, dėl karinių, jėgos struktūrų keliamų pavojų. Nacionalinio saugumo politika turi apimti minėtų klausimų visumą, atsižvelgti į visą kompleksą grėsmių. Todėl mes nesutinkame su siauru, kariniu nacionalinio saugumo klausimo traktavimu, kuris paplitęs visuomenėje ir yra nuolat eksploatuojamas daugelio dešiniųjų politikų. Toks traktavimas, beje, prieštarauja plačiu susitarimu priimto Nacionalinio saugumo pagrindų įstatymo dvasiai ir raidei.

Remdamiesi tokia, sistemiška nacionalinio saugumo samprata,  plačiai suvokiame nacionalinį saugumą užtikrinančias priemones. Įgyvendindami savo vidaus ir užsienio politiką, formuodami ekonominius, socialinius, ekologinius tikslus bei pasirinkdami tų tikslų įgyvendinimo priemones, turime atsižvelgti ir į saugumo aspektą.

Politinis  saugumas 

Politinis Lietuvos  saugumas  priklauso  tiek  nuo  vidinių,  tiek  nuo  išorinių  politinių veiksnių.  Vidaus  politikos  požiūriu  grėsmę  kelia  mūsų  politinės  sistemos  nebrandumas  ir  galimas  jos  degradavimas,  autoritarizmo  apraiškos  bei  instinktai,  nesugebėjimas  formuluoti politinius  tikslus,  kurie  atitiktų  nacionalinius  interesus bei  iš  to  sekančios  klaidos,  atstumo  tarp  elito  ir   likusios  visuomenės dalies  didėjimas.

Siekdami  eliminuoti  ar  bent  sumažinti  šias  grėsmes,  mes  skatinsime:

· demokratinių  vidaus politikos   mechanizmų  plėtotę;


· atvirą  valdžios  sprendimų  rengimo,  svarstymo  ir  priėmimo  procesą;

· korektiškos  politinės  kovos  metodus;

· egalitarizmo,  t.y.,  lygių  teisių  bei  galimybių  visiems  principo  veikimą,  visuomenės  įtraukimą  į  valstybės  valdymo  klausimų  svarstymą  bei  sprendimą.

Išoriniam  politiniam  Lietuvos  saugumui  grėsmę  gali  kelti  tarptautinio    politinio  klimato – ypač  Europos  kontinente -  pablogėjimas:  santykių  su  kaimyninėmis  valstybėmis  paaštrėjimas,  tiesioginis ar  netiesioginis  užsienio  valstybių  kišimasis  į  Lietuvos  vidaus  reikalus, pastangos  daryti  įtaką  šalies  valdžios  institucijoms. 

Tai  suvokdami  mes  numatome:

· prisidėti  prie  to,  kad  tarptautinis   politinis  klimatas  gerėtų,  kad  kontinente  neatsirastų  naujų  dalomųjų  linijų; 

· vykdyti  pragmatišką,  neprovokuojančią,  galimai  draugišką,  aktyvią  ir  į  ilgalaikius  Lietuvos  interesus  orientuotą politiką  kaimyninių  ir  kitų  valstybių  atžvilgiu;

· siekti  švelnių  saugumo  garantijų  per  integraciją  į  Europos  Sąjungą (ES),  per aktyvų  dalyvavimą  Europos  saugumo ir  bendradarbiavimo  organizacijoje (ESBO), Baltijos  jūros  valstybių taryboje  (BJVT), Jungtinėse  Tautose (JT)  ir  kitų  tarptautinių  organizacijų  veikloje;

· siekti  tvirtų  saugumo  garantijų  integruojantis  į NATO.
Ekonominis  saugumas       

Ekonominiam   Lietuvos  saugumui   grėsmę  kelia žymus  gamybos  apskritai  ar  kurio  nors  sektoriaus  nuosmukis,  ūkio  struktūrinis  bei  technologinis  atsilikimas,  ekonomikos  kriminalizacija,  finansinė  ar  monetarinė  destabilizacija,  užsienio  kapitalo  atėjimas  politiniais  tikslais,  šio  kapitalo socialinių  pasekmių  nepaisančių  tikslų vienpusiškas rėmimas  per  išimtinių  teisių  suteikimą  ir  kitokias deformacijas,  didelė  svarbių ūkio  šakų  priklausomybė  nuo  vienos  užsienio  šalies  ar  jų  grupės.  Šiandien  nemaža  dalis  tų  grėsmių  yra   realios.

 Didindami  šalies  ekonominį  saugumą  mes:

· sieksime  ūkio  stabilumo,  jo  augimo  ir  pažangių  struktūrinių  bei  technologinių  pokyčių;

· didinsime  ūkinių  procesų  racionalumą  bei  skaidrumą  ir  taip  mažinsime  šešėlinės  ekonomikos  apimtį  ir  įtaką;

· panaikinsime  voliuntarizmą  finansų politikoje,  peržiūrėsime  skolinimąsi  tiek  viduje,  tiek  užsienyje, įtvirtinsime  jo  saikingumą  ir  pagrįstumą; 

· išlaikysime  valstybės  valdymo  kontrolę  dar  neprivatizuotuose  strateginiuose   infrastruktūros  objektuose. 

Karinis  saugumas

Svarbiausios  karinės  grėsmės  šaliai  yra  susijusios  su situacijai neadekvataus karinio  potencialo  buvimu  kaimyninėse  valstybėse,  su  kariniu  tranzitu  per  Lietuvą, regioninių  konfliktų  galimybe,  su,  deja,  tebesamu  mūsų  karinių struktūrų  politizavimu.    

Atsižvelgdami  į  tai, mes  pasiryžę:

· vykdyti  aktyvią  konfliktų  prevencijos  politiką;

· pagal  galimybes  plėtoti karines  šalies  struktūras (jas  pirmiausiai  racionalizuojant),  neužgožiant  ir  finansiškai  nenualinant  kitų  nacionalinį  saugumą  lemiančių  sričių:  švietimo,  mokslo,  technologijų  ir  kt.

· šias  struktūras  depolitizuoti;

· bendradarbiauti  su  NATO,  jos   narių  karinėmis  struktūromis;

· bendradarbiauti  su  Baltijos  bei  Šiaurės  šalių  gynybos  struktūromis;

· išnaudoti  galimo  karinio  bendradarbiavimo su  kitomis   kaimyninėmis  šalimis  galimybes,  kurias  teikia  Partnerystės  taikos  labui  programos.

Socialinis  saugumas


Lietuvoje  nuolat  didėja  socialinės  grėsmės.  Jos  susijusios  su  masiniu  žmonių  nuskurdimu  bei  nedarbu,  su  didėjančia  turtine  diferenciacija,  su  gilėjančia  socialine  atskirtimi.  


Tai  matydami,  mes  numatome:

· kovą  su  skurdu  ir  nedarbu  padaryti  vienu  iš  pačių  svarbiausių  šalies  politikos  prioritetų;

· propaguoti  ir  diegti  socialinio  teisingumo  bei  solidarumo  principus  ir  tuo  pačiu  priešintis  šių  principų  nepripažįstančiai   neoliberalizmo  ir  neokonservatizmo  ideologijai;

· neleisti  toliau   silpninti  ir  griauti visuomenines  švietimo,  mokslo,  kultūros  bei  sveikatos  apsaugos  sistemas;

· kurti  specialias  ūkio  skatinimo  programas  kaimui,  mažiems  miesteliams,  socialinės  nelaimės  zonoms.

Teisinis   saugumas               

Grėsmę  šalies  saugumui sudaro  ir  kriminaliniai  veiksniai,  nusikalstamos  veiklos  mastų   bei  įtakos  didėjimas.  Korupcija valstybės  valdymo  ir  teisėsaugos  bei  teisėtvarkos  institucijose  yra  įgavusi  net  tarptautiniu  lygiu  pastebimą mastą.  Valdžia  užleido  pozicijas  kovoje  su  organizuotu  nusikalstamu  pasauliu.  

Mes  pasiryžę:

· griežčiau,  nuosekliau  ir  racionaliau  politinėmis, teisinėmis  bei  administracinėmis  priemonėmis  kontroliuoti  pareigūnus  bei jų priimamus  sprendimus;

· skatinti  piliečių  dalyvavimą  didinant  skaidrumą,  demokratiškumą  bei  stiprinant  kontrolę  viešajame  administravime;

· aktyviau  dalyvauti  tarptautinėse  kovos  su  nusikalstamumu  bei  korupcija  programose;

· specialų  dėmesį  skirti  kovai  su  narkotikų,  ginklų  prekyba,  kontrabanda,  prekyba  žmonėmis  ir  kitokia  nelegalia  veikla;

· realiai  kovoti  su  profesiniais, partiniais ir  kitokiais  klanais.

Ekologinis   saugumas

Ne  tik  mūsų  šalyje,  bet  ir  visame  pasaulyje  ekologinės  grėsmės  įgyja  vis  didesnį  mastą.  Lietuvai -  tai  ne  tik  ekologinės  avarijos,  bet  ir  ekologinių  standartų  smukimas  kai  kuriose  gamybose  bei  buityje,  taip  pat  galimas  ekologinis  dempingas,  t.y.,  kenksmingų  atliekų  bei  medžiagų iš kitų  šalių  įvežimas  į  mūsų  šalį.

Mažindami  šias  grėsmes,  mes:

· toliau  rūpinsimės  IAE  techniniu  saugumu,  stiprinsime  Būtingės  terminalo  ir  kitų  ekologiškai  pavojingų objektų priežiūrą;

· geriau  rūpinsimės  gamtosaugine  gamybos  bei  buities  priežiūra,  sąvartynų  rekultivacija;

· sustiprinsime  galimo  ekologinio  dempingo  kontrolę;

· kartu  su  kaimyninėmis  valstybėmis  rūpinsimės  Nemuno,  Neries  upių  baseinų,  Kuršių  marių,  Baltijos  jūros  švara.

5. UŽSIENIO POLITIKA 
Lietuva jau dešimt metų yra aktyvi tarptautinių santykių dalyvė bei lygiateisė partnerė  visoms valstybėms sprendžiant aktualias šiuolaikinio pasaulio problemas. Vykstant globalizavimo procesams, mūsų šalies raida vis labiau priklausys nuo išorinių veiksnių. Vadinasi, augs užsienio politikos reikšmė bei lyginamasis svoris valstybės valdyme. Norint spėti tinkamai reaguoti į šias tendencijas, būtina atsisakyti „protokolinio” požiūrio į diplomatiją. Tik aktyvi, pragmatiška bei prevencinė diplomatija padės spręsti Lietuvos užsienio politikai keliamus uždavinius.

Pagrindinis Lietuvos užsienio politikos tikslas yra suformuoti palankią tarptautinę aplinką Lietuvos valstybės bei visų jos gyventojų ekonominiam vystymuisi, gerovės kilimui bei saugumo įtvirtinimui.

Lietuvos, kaip nedidelės valstybės, užsienio politika turi būti optimali tiek ryšių geografijos, tiek funkcionalumo požiūriu. Tačiau dabartiniu metu vykdomą politiką sunku būtų vertinti kaip geografiškai ir funkciškai subalansuotą. Nors Lietuvos užsienio politikoje dominuojanti Euroatlantizmo kryptis ir suteikia  plačias  galimybes užtikrinant ekonominį, politinį, karinį ir socialinį saugumą Lietuvos žmonėms, tačiau, kita vertus, pastaraisiais metais Lietuvos užsienio politikoje buvo aiškiai jaučiamas santykių su Rytų kaimynais bei NVS valstybėmis sumenkėjimas,  taip pat ekonominės ir kultūrinės diplomatijos susilpnėjimas.

Koalicija mano, kad užsienio politikoje būtina: a) laikytis dar Prezidento  A.Brazausko  kadencijos  metu  suformuotų trijų lygiaverčių prioritetų - integracijos į Europos Sąjungą, integracijos į NATO, gerų santykių su kaimyninėmis valstybėmis, b) plėtoti jos funkcionalumą, c) gerinti geografinį užsienio politikos balansą.

- Integracija į Europos Sąjungą. Suprasdama, kad aktyvi užsienio politika gali padėti įveikti ilgametę izoliaciją bei ekonominį atsilikimą, Lietuva tuoj po nepriklausomybės atgavimo įsitraukė į Europoje vykstančius integracijos procesus.

Koalicija pasisako už Lietuvos žmonių socialiniams tikslams pajungiamą rinkos ekonomikos mechanizmą, užimtumo didėjimą, prieinamą ir priimtiną išsilavinimą, tinkamą sveikatos apsaugą. Europos Sąjungos šalyse tokie tikslai yra esminiai. Narystė ES padėtų Lietuvai išvengti karų, konfliktų ir didžiulių disproporcijų tarp Lietuvos  ir  atskirų valstybių. Todėl mes nuosekliai remiame Lietuvos integracijos į Europos Sąjungą procesą. Tačiau narystė ES kartu - ir labai sunkus uždavinys. Koalicija yra įsitikinusi, kad  svarbu nustatyti konkrečias sritis, kuriose turėtume išsikovoti kuo palankesnį pereinamąjį laikotarpį. Mes esame už integraciją, bet ne šalies gyventojų socialinės padėties pablogėjimo sąskaita.

-   Integracija į NATO. Skaudžios XX a. Lietuvos istorijos pamokos rodo, kad saugumo politikai turi būti skiriamas ypatingas dėmesys. Galimas politinis, ekonominis ir socialinis nestabilumas kai kuriose kaimyninėse valstybėse verčia mus ieškoti patikimų, ilgalaikių ir nekeliančių abejonių saugumo garantijų. Koalicija yra įsitikinusi, kad Lietuvos narystė NATO ne tik padidins mūsų valstybės saugumą, bet ir sudarys palankesnes sąlygas bei padidins galimybes siekti didesnio saugumo ir stabilumo Europoje. Mes taipogi manome, kad NATO plėtra sukurs daugiau stabilumo ir saugumo tik tuo atveju, jei Europoje nebus nubrėžtos naujos dalomosios linijos, o NATO plėtra bus siejama su tolimesniu nusiginklavimu. 

-   Gerų santykių su kaimyninėmis valstybėmis vystymas. 

Šiaurės šalys suteikia Lietuvai didelę politinę, ekonominę, moralinę ir praktinę paramą ruošiantis stoti į Europos Sąjungą, sprendžiant saugumo, aplinkosaugos bei branduolinės saugos problemas. Deja, Šiaurės Europos kryptis Lietuvos užsienio politikoje užima nežymią vietą. Santykiuose su Šiaurės šalimis būtina išnaudoti regioninio bendradarbiavimo teikiamas galimybes.

Po nepriklausomybės atgavimo deklaruota būtinybė plėsti Baltijos valstybių ekonominę integraciją bei trišalį politinį bendradarbiavimą liko neįgyvendinta. Neigiamą įtaką tam darė ne  visada  korektiška Lietuvos, Latvijos ir Estijos konkurencija tarptautinėje arenoje.

Koalicija mano, kad aktyvinant trijų Baltijos valstybių bendradarbiavimą būtina vykdyti  realius  projektus politinėje, ekonominėje, socialinėje bei karinėje srityse, atsisakant deklaratyvių, neduodančių realios naudos, pareiškimų.

Teigiamą Lietuvos ir Lenkijos santykių raidą per pastarąjį dešimtmetį veikė abiejų valstybių vaisingos pastangos grįsti dvišalius santykius geros kaimynystės bei draugystės dvasia. Mes stengsimės, kad šios tendencijos įsivyrautų ir santykiuose tarp paprastų mūsų valstybių piliečių. Santykiuose su Lenkija būtina skatinti ir plėsti pastaraisiais metais suaktyvėjusį abiejų valstybių bendradarbiavimą gynybos bei saugumo politikos srityse, išnaudoti Lenkijos gerą valią ir visokeriopą pagalbą Lietuvai ruošiantis stoti į NATO ir Europos Sąjungą bei  pasiremti  mūsų šalių prekybos bei ekonominių ryšių potencialu ;

Lietuvos geopolitinė padėtis verčia mus būti  lankstiems santykiuose su Rusija. Lietuvos  dėmesys  Rusijai  per  pastaruosius  kelis  metus  buvo nepakankamas. Lietuvos  ir  Rusijos  bendradarbiavimo  perspektyvos  turi  remtis  abipusės  naudos  ir  pragmatiškumo  reikalavimais. Lietuvos saugumo požiūriu mūsų pasitikėjimą Rusija tiesiogiai veikia didelis Kaliningrado srities militarizavimas. Ilgalaikėje perspektyvoje santykių su šiuo kaimynu raida priklausys nuo abiejų valstybių politinių lyderių toliaregiškumo, demokratinių procesų eigos Rusijoje, jos dalyvavimo Europos saugumo ir ekonominiuose integracijos procesuose.
Per  pastarąjį  laikotarpį  Baltarusijai mūsų valstybės užsienio politikoje buvo skiriamas taip  pat nepakankamas dėmesys. Nėra išnaudojamos ekonominio bendradarbiavimo bei prekybos galimybės. Lietuvai naudinga būtų įtraukti Baltarusiją į regioninį bendradarbiavimą Šiaurės Europoje. Pasisakydami už draugiškų ir geros kaimynystės santykių vystymą, tuo pačiu pažymime, kad mums kelia susirūpinimą demokratinių procesų eiga Baltarusijoje.


Plėtodami užsienio politikos funkcionalumą, mes numatome:

· toliau stiprinti politinę ir saugumo diplomatiją, gerinti Lietuvos įvaizdį bei  šalies   interesų pristatymą pasaulio bendrijai;

· europinės integracijos klausimu laikytis ne euroentuziazmo ar euroskepticizmo, o eurorealizmo pozicijos, įtraukti Lietuvos piliečius priimant sprendimus šiuo klausimu;

· atstatyti ekonominės diplomatijos statusą užsienio politikoje;

· aktyviau  plėtoti kultūrinę diplomatiją.


Išlaikant ir gerinant geografinį užsienio politikos balansą, mes numatome:

· neeksploatuoti priešo įvaizdžio bei išankstinės neigiamos nuostatos nei Vakarų, nei  Rytų, nei kitų partnerių bei kaimynų atžvilgiu;

· tęsti  integraciją  į  Vakarų  politines,  ekonomines  bei  saugumo  struktūras;

· ieškoti galimybių plėsti Baltijos šalių bendradarbiavimą;

· išlaikyti teigiamą dinamiką santykiuose su Lenkija;

· Rusiją laikyti  partneriu kuriant saugią ir pasiturinčią Europą;

· stiprinti partnerystės santykius su JAV bei Kanada;

· toliau plėtoti draugiškus santykius su Šiaurės valstybėmis;

· suaktyvinti santykius su Vidurio Europos šalimis;

· nors politiniai bei socialiniai - ekonominiai procesai Baltarusijoje daugeliu požiūriu  yra mums nepriimtini, išlaikyti draugiškus santykius su ja;

· ieškoti galimybių toliau plėtoti santykius su kitomis NVS valstybėmis;

-   išlaikyti teigiamą dinamiką su kitomis šalimis partnerėmis - Kinijos LR, Japonija  ir t.t.
     II. EKONOMINĖ    DEMOKRATIJA

Mes,  A.Brazausko socialdemokratinė  koalicija, pasisakome už socialinę  rinkos ekonomiką, kurioje  privačios  iniciatyvos  bei  konkurenciniai  mechanizmai  derinami  su  socialinio  teisingumo  bei  solidarumo  mechanizmais,  o  palankių  sąlygų  verslui  sudarymas -  su  socialine  valstybės  atsakomybe.   

Lietuvoje   per  pastarąjį  laikotarpį  gilėja  krizinė situacija. Per ketverius dešiniųjų valdymo metus šalies ekonomika atsidūrė ties žlugimo riba, auga nedarbas, mažėja BVP, didėja socialinės disproporcijos. Valdžios sprendimai yra neadekvatūs dabartinei situacijai, problemas bandoma spręsti silpnesniųjų sąskaita, dėl ko jos ne tik nėra išsprendžiamos, bet ir didėja socialinė įtampa, gresianti neramumais šalyje. Ekonomikos reforma Lietuvoje buvo deformuota,  įstūmė didelę dalį  visuomenės į skurdo  ir  beviltiškumo  būseną. Norint ištaisyti “reformavimo” klaidas, reikia bendro sutarimo, o reformos sunkumų naštą turi solidariai nešti visi visuomenės sluoksniai.


 Socialdemokratinis ekonomikos supratimas yra pagrįstas šiomis nuostatomis:

· rinka ir konkurencija yra galingi ekonomikos plėtros varikliai, tačiau nei viena, nei kita savaime neužtikrina nei  užimtumo, nei socialiai teisingo pajamų paskirstymo,  dėl  ko savo  ruožtu gilėja  skurdas  ir  socialinė  diferenciacija, blogėja  darbo  jėgos  formavimo  perspektyvos;

· rinkos dėsniai nėra efektyvūs visuomenės gėrybių gamybos sferose, tokiose kaip: sveikatos apsauga, švietimas, kultūra, mokslas  ir  studijos,  taip  pat pagrindinis socialinis draudimas, šalies gynyba, teisėsauga ir teisėtvarka;

· daugelyje  šakų  egzistuojantys  monopoliniai  efektai  neleidžia  reikštis  rinkai, blogina  vartotojų  padėtį    bei  ekonominio  augimo  perspektyvas,  tam  išvengti  reikalingas pamatuotas  valstybinis  reguliavimas; 

· užsienio investicijos yra labai svarbios, tačiau jos pačios savaime negali sukurti efektyvios ilgalaikės gamybos  ir  gerovės. Jas pritraukiant,  būtina skatinti ir Lietuvos žmonių kapitalo  investicijas.

1. EKONOMINĖ  POLITIKA  IR  INVESTICIJOS  Į  ŠALIES  ŪKĮ

Mūsų  ekonominės politikos tikslas yra spartinti Lietuvos ekonomikos plėtrą, kurti naujas darbo vietas, didinti šalies konkurencines galimybes pasaulinėje rinkoje.

          Mes  siūlome:

· valstybės investicijas  sukoncentruoti  į  gamybinės  ir  socialinės  infrastruktūros   šakas ir tas šakas, kuriose investicijos duotų didžiausią  efektą;

· pirmenybę teikti “plyno lauko” investicijoms iš užsienio;

· skatinti investicijų nukreipimą į struktūrinio nedarbo rajonus;

· sustiprinti antimonopolinę rinkos priežiūrą ir griežčiau taikyti    antimonopolines priemones, neleidžiant kurtis naujoms monopolijoms ir apriboti esančias;

· paruošti  valstybinę  pramonės  ir  žemės  ūkio   struktūros  reformos  programą,  pagal  kurią  parengti,  patvirtinti  ir  realizuoti    valstybės  investicijų  programą;

· išsaugoti branduolinę energetiką;

· valstybės  vardu  ar  su  jos  garantija  gautas  paskolas  naudoti tik efektyviems  investiciniams  projektams  finansuoti;

· plėtoti transporto srautus, vykdyti  sisteminę tranzito politiką, nes Lietuva turi tam tinkamą geografinę padėtį ir infrastruktūrą;  

· supaprastinti muitinės procedūras, įdiegti sieną kertančių krovinių srautų kompiuterinę apskaitą bei tam būtinas technines priemones,  sudaryti palankias sąlygas prekių laikymui muitinės sandėliuose bei muitinės terminaluose, o prekes išmuitinti, kaip taisyklė, vidaus muitinėse, o ne pasienyje; 

· kuo skubiau įdiegti lanksčią  rinkliavų, krovos darbų bei transportavimo per Lietuvos teritoriją tarifų sistemą;

· išplėsti Klaipėdos uosto technines galimybes, gerinti jo paslaugų kokybę, įgyvendinti laisvojo uosto statusą;

· sumažinti licencijavimą gamyboje ir versle, tuo sudarant palankesnes sąlygas sąžiningai konkurencijai. Licencija turi būti ne išankstinis mokestis, bet patvirtinimas įmonės galimybės  verstis tam tikra veikla,  kuriai ir duodamas leidimas; 

· visomis priemonėmis skatinti eksportą ir siekti teigiamo užsienio prekybos balanso;

       -   atgaivinti  keleivinį tranzitą per Lietuvą bei turizmą, kaip vieną svarbių verslo pajamų, o tuo pačiu ir valstybės bei savivaldybių biudžetų, šaltinių. Suteikti tiek fiziniams, tiek juridiniams asmenims (pirmiausia Lietuvos),  kuriantiems ir išlaikantiems darbo vietas, realias ir lygias galimybes įsigyti žemę.

2. VALSTYBĖS  TURTAS  IR  PRIVATIZAVIMAS

Lietuvoje vykstanti privatizavimo karštligė, gamybinės   ir  socialinės  infrastruktūros išvalstybinimas ir  privataus  monopolizmo  atsiradimas gresia socialinių ir  komunalinių  paslaugų kainų pakilimu,   o tai sumažintų gyventojų mokumą, smukdytų gamybą, mažintų investicijas  ir mūsų gamintojų  konkurencingumą  tarptautinėje  rinkoje.   Todėl  mes įsitikinę,  kad reikia:

· sustabdyti  žalingą  ir nemokšišką  privatizavimą,  kai monopoliniai infrastruktūros objektai yra parduodami užsienio  ar šalies pirkėjams, nenustatant sąlygų, kurios leistų apsaugoti Lietuvos vartotoją nuo monopolistų savivalės;

· neprivatizuoti esamos  socialinės  infrastruktūros, kuri  reikalinga  socialinių  valstybės  įsipareigojimų  užtikrinimui; 

· išlaikyti valstybės  valdymo kontrolę  esamų  strateginių gamybinės  infrastruktūros  objektų:  geležinkelio,  aerouostų,  uostų,  automobilių  kelių, Lietuvos  pašto, vandentiekio  ir  elektros perdavimo tinklų; 

· užtikrinti jog institucija, disponuojanti valstybės  turtu, turi atsakyti už to turto efektyvų panaudojimą, jo  privatizavimo  mechanizmų  taikymą, o jos veikla turi būti efektyviai kontroliuojama;

· privatizavimo procesu skatinti tokias užsienio investicijas, kurios kartu su pažangia technologija užtikrintų darbo  vietų  išsaugojimą  ir  naujų darbo vietų atsiradimą,  žmonių gerovės didėjimą ir produkcijos  realizavimo rinkas, ypač užsienyje; 

· tobulinti  privatizavimo  įstatymus, o lėšas, gautas  už  privatizavimą, naudoti investicijoms ir  šalies  ūkinio potencialo  plėtotei,     pensijų sistemai reformuoti,  pagal  galimybes – indėlių  kompensavimui.  


3. FINANSŲ  POLITIKA 

Ateities gerovę galima sukurti tik sveikos fiskalinės sistemos ir  jos  derinimo  su  struktūrine  politika pagrindu. Griežtai valstybės finansų sistemos kontrolei užtikrinti vadovausimės tokiomis  fiskalinėmis  taisyklėmis:

· didesnes biudžeto  pajamas   gausime  skatindami  verslo  plėtrą  ir  gerindami  mokesčių  administravimą;

· mažinsime  einamąsias išlaidas, o  didinsime  finansavimą,  skirtą  investicijoms;

· valstybės skolos santykį su BVP per visą ekonomikos ciklą išlaikysime pastoviame, taupiame  lygyje.

Šiuo metu formuojant ir  skirstant valstybės  biudžetą,  pasigendama prioritetų  nustatymo  kriterijų, kurie  įvertintų  ilgalaikius  Lietuvos  interesus, investicijų  tikslingumą,  lėšų,  skiriamų   valstybės  vykdomoms  reformoms,  racionalų  paskirstymą   bei  reformų  finansavimo  prioritetų  nustatymą.  Vyrauja  žinybiniai  biudžeto  formavimo  interesai. 

Todėl  mes  planuojame :

· konsoliduoti valstybės  lėšų  valdymą  (išskyrus  socialinio  draudimo  fondo,  sveikatos  draudimo  fondo ,  kelių  fondo);

· pakeisti valstybės  biudžeto formavimo principus ir įgyvendinti Valstybės  iždo  sistemą;

· reformuoti ir  supaprastinti valstybės  finansų  apskaitą,  nuosekliai  diegiant Tarptautinius  apskaitos  standartus

· sukurti  naują  programinio  biudžeto pajamų  ir  išlaidų  struktūros  formavimo,  atsiskaitymo,  priežiūros ir  vertinimo  sistemą;

· valstybės  finansų  sistemos kontrolėje  įdiegti  išsamias  vidaus  ir  išorės  audito  procedūras;

· tobulinti  biudžeto  išlaidų  analizę,  kad  būtų  galima nuolat  prižiūrėti  ir nustatyti,  ar  valstybės  lėšos  naudojamos pagal  paskirtį , taupiai,  rezultatyviai;

· nustatyti  valstybės  skolos  valdymo  ilgalaikius prioritetus  ir  principus;

· atsisakyti biudžeto pajamų planavimo iš baudų ir delspinigių, jas prognozuojant ir įjungiant į kitas pajamas;

· nuolat analizuoti teikiamų  įstatymų  projektų būsimą ekonominę  naudą.  

Savivaldybių  biudžetai yra labiausiai  tobulintina  valstybės finansų valdymo  sritis.  Iki  šiol  savivaldybėms  buvo  primetamos  funkcijos  ir  įpareigojimai,  neužtikrinant  šių  funkcijų  vykdymo  realaus  finansavimo; savivaldybėms  aiškiai  nepakanka  savarankiškumo  savo  pajamų  formavime  ir  turto  disponavimo  srityje; biudžeto  rengime  ir  atskaitomybėje  netaikomas  programinis  principas; nepakankamas  savivaldybių  kontrolierių  savarankiškumas,  nereformuotas  jų  darbo  organizavimas, todėl mes:

· atliksime papildomai savivaldybėms pavestų funkcijų bei jų atitikimo  savivaldybių  biudžetams reviziją;
· savivaldybių  pajamų  pakeitimus  derinsime  su  jų  funkcijų  ar  deleguotų  įsipareigojimų   korektyvomis;

· nustatysime  mokesčių,  įskaitomų  į  savivaldybės   biudžetą,  sumažinimo,  atleidimo  ar  jų  atidėjimo  sąlygas,  suteikdami galimybę  taikyti  verslininkams  mokestines  lengvatas  ir  finansinę  paramą; 

· sudarysime galimybes  savivaldybėms  gauti  papildomų  pajamų,  nuomojant  bei  parduodant  jai  valstybės perduotą žemę bei kitą turtą; 

· stiprinsime savivaldybių kontrolierių savarankiškumą  ir,    įsisavinant  tarptautinius  standartus atitinkantį darbo organizavimą, tikslinsime jų funkcijas ir atsakomybę;

· aktyviai  dalyvaujant Savivaldybių  asociacijos   atstovams, tobulinsime  savivaldybių  biudžetų  pajamų  nustatymo  metodikos  įstatymą.

Šalies mokesčių sistema yra tokia, kad  mokesčių  našta  labai  netolygiai  pasiskirsčiusi  tarp  visuomenės  sluoksnių: didžiausias  krūvis  tenka  iš  darbo  užmokesčio  gyvenantiems  žmonėms, o mokesčių  administravimas  vis  dar  neatitinka  keliamų  reikalavimų,  tarp  mokesčių  sistemos  darbuotojų  ir  mokėtojų  vis  dar  vyrauja  ne  partnerių,  o priešininkų santykiai. Mokesčių  sistemoje  akivaizdžiai  pažeisti   socialinio  teisingumo  principai.

Todėl reikia imtis šių priemonių:

· mokesčių  tarifus  ir  lengvatas  sutvarkyti  taip,  kad  mokėtojų  pajamos,  nukreiptos naujų  darbo  vietų kūrimui,   būtų  apmokestinamos  žymiai  mažiau; 
· nedidinti bendros mokesčių naštos;

· perskirstyti mokesčių naštą taip, kad neturtingesni mokėtų mažiau;

· mokesčių  objektų,  tarifų  apskaičiavimo  taisyklių  keitimas galimas tik iš anksto informavus  verslo visuomenę  bei  aptarus  su  jų  ekspertais; 

· nei valstybė, nei įmonės, nei kiti ūkio subjektai neturi naudoti kitų fizinių ir juridinių asmenų lėšų kaip beprocentinio kredito, atsiskaitymai turi būti maksimaliai trumpais terminais;

· nustatyti baudas,  adekvačias nusižengimui ir nežlugdančias  verslo; 

· baudos ir delspinigiai turi būti išieškomi teismo keliu. Baudų ir delspinigių išieškojimo terminas – dveji metai, baudos turi būti skiriamos konkrečiam pažeidusiam  įstatymą  darbuotojui     ir/ar   įmonės  vadovui; 

· pertvarkyti  mokesčių administravimo  tarnybas  taip,  kad  jos  sugebėtų operatyviau  administruoti   mokesčius; 

· taikyti lankstesnę ir paprastesnę mokestinės amnestijos tvarką, supaprastinant atsiskaitymus už skolas biudžetui  ir fondams, akcijomis ir turtu;   

· panaikinti dvigubą pelno apmokestinimą, t.y. leisti dividendus mokėti iš neapmokestinto pelno ir apmokestinti juos pagal fizinių asmenų pajamų mokesčio įstatymą.

  Fizinių  asmenų  pajamų  mokestis: didelėms gaunamoms pajamoms    įvesti didesnį mokesčio tarifą, o pagrindinį  neapmokestinamą  minimumą  nustatyti nemažiau 320 litų pajamoms ar darbo  užmokesčiui per mėnesį; augant vidutiniam darbo užmokesčiui, turi didėti ir neapmokestinamas minimumas. Kaip galima greičiau  pradėti  visuotiną  pajamų  deklaravimą, nes tik tada galima  neapmokestinti būtinų  išlaidų, pereiti prie metinio šeimos pajamų ir mokesčių apskaičiavimo, tai leistų   geriau ir teisingiau apmokestinti, nustatyti lengvatas, skirti pašalpas, kovoti su  korupcija. 

Juridinių  asmenų  pelno  mokestis:  taikyti  mokesčio  lengvatas  ten,  kur kuriamos naujos ir išlaikomos esamos darbo vietos ir pritraukiamos investicijos, modernizuoti  sąnaudų  pripažinimą,  priartinant jį prie  pasaulyje  pripažintų  standartų, atsisakyti avansinių juridinių asmenų pelno mokesčio mokėjimų  ir supaprastinti jo administravimą, nes šios  išlaidos nepateisina gaunamų pajamų;

Turto mokestis:  labai  turtingiems  teks mokėti turto mokestį.

Pridėtinės  vertės  mokestis: išliekant  standartiniam  tarifui  18% taikyti  sumažintą 9% tarifą maisto  produktams,  gyvulių  pašarams,  vaikiškiems  rūbams  ir  avalynei, komunalinėms paslaugoms. 
Muitai: neapmokestinti muitais Lietuvoje negaminamų neprabangos prekių, tačiau siekiant apsaugoti Lietuvos gamintoją nuo nesąžiningos konkurencijos, efektyviau taikyti protekcinius,  kompensacinius muitus  bei antidempingines priemones;  

Akcizų  tarifus pertvarkyti taip, kad prabangos ir  prestižinės prekės būtų apmokestinamos daugiau, negu paprastos ir masinio  vartojimo.

4. BANKAI

Monetarinę politiką galima keisti tik esant bendram sutarimui, jos  negalima  naudoti,  kaip  rinkimų   kovos priemonės,  ji  turi  tarnauti visuomenės interesams, nes bet koks jos keitimas  veikia viso  ūkio  stabilumą.

Šiems tikslams įgyvendinti imsimės tokių priemonių:

· palaipsniui grąžinsime  Lietuvos  bankui  visas centrinio banko funkcijas;

· išsaugosime  valstybės kontrolę Taupomajame banke,  dalyvaujančiame  socialinėse  valstybės  programose  (būsto  programų  kreditavime  ir  kt.), tol, kol bus surasti būdai kitaip užtikrinti jo šiuo metu vykdomas socialines  valstybės  funkcijas;

· tobulinsime  gyventojų  indėlių  kredito  įstaigose  apsaugos  sistemą ir  pasieksime,  kad  ūkio  subjektai taip pat galėtų naudotis draudimo sistema;  
-  imsimės antimonopolinių veiksmų bankiniame ir kredito sektoriuje, vykdysime  aktyvią  kreditų  politiką,  dabartinę  kreditų  rinkos  brandą  atitinkančiomis  ekonominėmis  priemonėmis, ženkliai  sumažinant  verslui  ir  fiziniams  asmenims  teikiamų  kreditų  palūkanas. 

5. SMULKUS  IR  VIDUTINIS  VERSLAS 

Nepaisant dešiniųjų deklaracijų,  smulkus  ir  vidutinis  verslas Lietuvoje merdi. Būtina: 

· reformuoti SVV (smulkaus  ir  vidutinio verslo)   skatinimo  fondą, keičiant jo  panaudojimą  ir  administravimą, lėšas nukreipiant verslo plėtros programų  rėmimui   ir  mažinant  jas  administravimui;  

· sustiprinti dabar  neveiksmingas  Verslo  plėtojimo  ir  smulkaus  verslo  tarybas,  neturinčias  veiklos  programų  bei  atsakomybės  už  priimtus  sprendimus; 

· valstybės  paramą   taikyti,  įvertinant   regionines  plėtros  programas  ir verslo  situaciją  įvairiuose  šalies  regionuose;

· parengti  ir  įgyvendinti  mikrokreditavimo  sistemą   pradedantiesiems  verslą,  skatinti  jau veikiančių  kredito  unijų  plėtrą   verslo  reikmėms;

· tobulinti  teikiamų  SVV įmonėms  paskolų   rizikos  draudimą,  išplečiant  galimybes  drausti  ne  tik  bankų  paskolas,  bet  ir  paskolas  verslo  planui  įgyvendinti,  taip  pat  draudžiant  atsiskaitymo  riziką  prieš   ūkio  subjektus  (lizingas,  atsiskaitymai  ir  kt.); 

· įvertinti  naujų  finansinių  instrumentų  (paskolos   verslo  pradžiai,  pradinio  kapitalo  fondas,  smulkaus  verslo  investicinės  įmonės  ir  kt.)   pritaikymo  Lietuvoje  galimybes  ir  juos  taikyti;

· tobulinti  SVV  konsultavimo  ir  mokymo  finansavimo  sistemą;

· skatinti  SVV  eksporto  srityje,  remiant  jų  dalyvavimą  tarptautinėse  verslo  misijose,  parodose,  mugėse  ir  kt; 

· įsisavinti  ES  finansinės  paramos  SVV  teikimo  tvarką, pasiekti jo skaidrumo;

· sukurti teisines sąlygas plėtros fondų kūrimui ir veiksmingą  diferencijuotą  finansinę  SVV  galimybių  didinimo  sistemą,  didinant  SVV  subjektų  konkurencingumą  finansų  ir  kapitalo  rinkose; 

· parengti  priemonių  planą,  užtikrinantį  paramą  moterims  verslininkėms,  naujai  įeinančioms  į  verslo  pasaulį,  taip  pat  paruošti  mokymo  programas  jau  esančioms  versle.  Šių  programų  vykdymą  pavesti  moterų  verslininkių  organizacijoms,  finansuojant  programas  iš  smulkaus  ir  vidutinio  verslo  skatinimo    fondo;

· paruošti  valstybinę  moterų  -   verslininkių  kreditavimo   programą;

· padėti  moterims  įsisavinti  naujas  informacines  ir  komunikacines  technologijas,  skatinti  elektroninės  komercijos  plėtrą,  padedant  moterims  verslininkėms  tapti  pilnateisėmis vietinės  ir  globalinės  ekonomikos  dalyvėmis.


6. REGIONINĖ   POLITIKA

Lietuvoje pastoviai didėja regioniniai socialiniai - ekonominiai  skirtumai,  ypač  nedarbo lygio,  kas  sąlygoja  augantį  nusikalstamumą  ir  skurdą bei jo  koncentraciją  eilėje  regionų. 

Mes siūlome:

· išskirti   pagrindinius šalies teritorinius  darinius – teritorinio  plėtros  strateginio planavimo  regionus,  pagal  kuriuos   bus  vykdoma  valstybinė  regioninė  politika;

· išplėsti ir  sukoncentruoti  valstybės  paramą  problemiškiems  regionams  ne  tik  subsidijuojant  atitinkamus  verslo  projektus  lengvatinių  paskolų  ar  paskolų  garantijų,   atleidimų  nuo  mokesčių,  finansinėmis  ar  kitomis  subsidijų  formomis,  finansuojant  atrenkamus  infrastruktūrinius  ir  socialinius  projektus,  bet  ir  taikant  struktūrinius  plėtros  reguliavimo  svertus (tame  tarpe  ir  regioninių  tarifų); 

· naudoti  aiškius  kiekybiškai  apibrėžtus   kriterijus probleminių  tikslinių  regionų  išskyrimui,    įvertinant  ES  kriterijus,  pagal  kuriuos  teikiama tarptautinė  ir   Vyriausybės  regioninė  parama;


· regionų  strategijos nacionalinio realizavimo plane  giliau ir visapusiškiau įvertinti regiono  vietines sąlygas,  galimybes  ir  interesus,    savivaldybių  bei  regiono  verslo  pateikiamas  plėtros  programas  ir  projektus.


7. VARTOTOJŲ  TEISIŲ  APSAUGA

Nors ir galioja Vartotojų teisių gynimo įstatymas, stinga teisinių ir ekonominių svertų, padedančių mažinti nekokybiškų ir net kenksmingų sveikatai produktų gamybą bei importą. Valstybėje dar nesukurta tinkamos kokybės ir  standartų   bei  jų  priežiūros  sistema , apsauganti mūsų rinką nuo prastų, nors ir pigių produktų, skatinanti atsisakyti technologijų, neatitinkančių aplinkosaugos reikalavimų. 

Mes numatome:

· formuojant viešuosius pirkimus, pirmenybę teikti kokybiškoms lietuviškoms prekėms ir paslaugoms;

· skatinti nevyriausybines vartotojų teisių gynimo organizacijas     bendradarbiauti su valstybinėmis vartotojų teisių gynimo ir kokybės kontrolės įstaigomis; 

· užtikrinti kontrolės  ir  audito  įstaigų  nepriklausomybę;    

· ginti Lietuvos rinką nuo nesąžiningos konkurencijos, naudojant visuotinai pripažintas ir įstatymais įtvirtintas antidempingines, protekcines ir kitas rinkos apsaugos priemones;

· sukurti  šalyje  gaminamos, importuojamos ir eksportuojamos   produkcijos  sertifikavimo   ir  standartizavimo  sistemą, bei kokybės kontrolę,  atitinkančią  ES  reikalavimams ir  didinančią  Lietuvos  prekių  konkurencingumą  užsienio  bei  vidaus  rinkose, o taip pat  ginančią vartotojų interesus.


8. KAIMAS  IR  ŽEMĖS  ŪKIS
Kaime gyvena apie trečdalį Lietuvos gyventojų, kurių didesnė dalis užsiima žemės ūkio verslu. Puoselėdamas savitą gyvenseną, kaimas saugo lietuvišką bei atskirų regionų kalbą, papročius, tradicijas. Šiuo požiūriu kaimas yra svarbus nacionalinės kultūros puoselėtojas. Deja, po devynerių žemės ūkio reformos vykdymo metų Lietuvoje kol kas yra tik 31% privačios žemės. Vidutinis  ūkio dydis tėra  6 ha, ir jame laikoma vidutiniškai 2 melžiamos karvės. Šie skaičiai atskleidžia visišką 1991 metais pradėto griovimo ir  jį  sąlygojusių įstatymų leidėjų nekompetenciją, kuri užprogramavo smulkių, nekonkurentiškų ūkių susikūrimą, kuriuose neįmanoma nei technologinė,  mokslo pažanga,  nei  efektyvi  ,  t.y.,  pigių  ir  kokybiškų  produktų  gamyba.  

Pastaraisiais metais dešinieji žemės ūkį atidavė “laisvosios” rinkos stichijai, ko nėra nė vienoje Europos šalyje, ir tai mūsų Koalicijai yra visiškai nepriimtina. Tik pakeitus dešiniųjų Vyriausybių vykdytą nemokšišką žemės reformą bei apskritai kaimo visuomenės  alinimo politiką,  pakeitus   žemės ūkio valdymą ir  jo  mechanizmus, atsižvelgiant į išsivysčiusių šalių patirtį, stiprinant   kooperaciją  ir  savivaldą, galima   sukurti  pažangų  žemės  ūkį. 

 
Todėl, keisdami susidariusią padėtį,  numatome:

· sudaryti palankias ekonomines sąlygas žemės ūkio verslo plėtrai, nes produktyviai  dirbančio kaimiečio gyvenimas turi gerėti jo darbo dėka,  valstybė privalo sudaryti sąlygas, kad racionaliai  tvarkomi žemės ūkio ir  kiti  kaimo verslai suteiktų kaimiečiui galimybę normaliai pragyventi; 

· siekiant nors iš dalies kompensuoti mažažemių  ūkininkų  ir sklypininkų  pajamas  už   gyvulininkystės  produktų  supirkimo  mažinimą,  parengti ir   Seime  patvirtinti ilgalaikę Lietuvos kaimo ūkinės ir socialinės plėtros  programą; 

· pagrindinių rūšių superkamai žemės ūkio produkcijai  nustatyti kvotas ir minimalias bei intervencines supirkimo kainas, kurios palaipsniui  turėtų priartėti prie vidutinių Europos Sąjungos kainų;

· esantis skirtumas tarp vidutinės Europos Sąjungos ir Lietuvos žemės ūkio produkcijos supirkimo kainos palaipsniui bus kompensuojamas žemdirbiams tiesioginių išmokų ar lengvatų pavidalu;

· keisti žemės ūkio produkcijos gamintojų, perdirbėjų ir prekybininkų santykius  apribojant  galimybes  išimti  iš  žemės  ūkio  įmonių  dalį  jų  uždirbtų  pajamų  perdirbėjų  ir  prekybininkų  naudai;

· prekybos maisto ir žemės ūkio produktais bei tarptautinės prekybos santykius padaryti naudingais Lietuvos gamintojui;

· remti žemės ūkio produkcijos eksportą; 

· realiai vykdyti Žemės ūkio ekonominių santykių valstybinio reguliavimo įstatymą, skiriant nustatytas biudžeto lėšas nacionalinei žemės ūkio plėtojimo programai ir žemės ūkio santykių valstybinio reguliavimo priemonėms įgyvendinti, maisto produktų valstybiniams rezervams sudaryti, melioracijai, rūgščioms dirvoms kalkinti; 

· sukurti stabiliai veikiančią sistemą, kuri žemdirbiams leistų numatyti orientacines gamybos apimtis iš pasirinkto verslo bent 3 –5 metams į ateitį;

· palaikyti visas ūkininkavimo formas, ypač  skatinant kooperaciją ir konkurentabilių ūkių kūrimąsi, tuo skatinant  žemėvaldos  stambinimą, sudarant galimybes diegti  mokslo  inovacijas;

· plėsti  alternatyvius verslus kaime,  ekonomiškai skatinant kaimietį užsiimti gamtosaugos, miško sodinimo ir tvarkymo darbais, uogynų ir sodų įrengimu, vaistažolių auginimu, ekologine žemdirbyste, agroturizmu bei kitais alternatyviais verslais;

· iš esmės pakeisti neigiamą valdžios  požiūrį į kaimo problemas;

· nuosekliai laikytissu Žemės ūkio rūmais pasirašyto susuitarimo;

· užbaigti žemės grąžinimą ir kompensavimą buvusiems savininkams, kad žemė greičiau atrastų savo šeimininką;

· nevaržyti žemės įsigijimo ne tik Lietuvos piliečiams, bet ir šalies juridiniams subjektams;

· sukurti  patikimus  žemės   įjungimo  į pirkimo - pardavimo  procesą  teisinius  mechanizmus;

· kaimo  rėmimo  bei  užsienio  paramos  fondų  lėšas  prioritetiškai  nukreipti  investicinėms   ūkininkavimo pažangos,  gamtosaugos   bei  žemių  kultūrinimo,  paskolų  garantijų,  kaimo  žmonių  profesinio  ugdymosi  ir  persikvalifikavimo ,  žemės  ūkio  mokslo  ir  inovacijų,  jaunųjų  ūkininkų- žemės  ūkio  specialistų  įsikūrimo,  agrarinių  paslaugų  ir  alternatyvių  verslų  plėtros,  kooperacijos,  mažesnio  našumo  žemių  ūkininkavimo  pertvarkos  ir  žemėnaudos  transformavimo,  produkcijos  kokybės,  jos  sertifikavimo  ir  rinkų  paieškos  programoms  finansuoti;  

· savalaikis perdirbėjų ir prekybininkų atsiskaitymas su žemės ūkio produkcijos gamintojais  neturi likti tik žemdirbių rūpesčiu, nes tai ir valstybės priedermė;
· orientuoti agrarinės  ekonomikos  ir  kitų  žemės  ūkio  mokslo   institutų  ir bandymo  stočių,  kaip būtiniausių  žemės  ūkio  ir  kaimo pertvarkos  kelrodžių,  struktūrą  ir  tyrimų  tematiką į  stambių  prekinių - gerose  žemėse  ir  smulkiarūšių,  šeimos  ūkių   - mažesnio  našumo  žemėse – plėtotę bei  jose  ūkininkaujantiems   sudaryti  palankesnes  ekonomines (išlyginamąsias)  sąlygas;

· skatinti  kaimo  žmonių  savivaldą,  stiprinti  Žemės  ūkio  rūmų  įtaką,  priimant  spendimus  kaimo  ir  žemės  ūkio  klausimais,  pripažinti  Žemės  ūkio  rūmus  socialiniu  partneriu,  su  kuriuo derinti  žemės  ūkio  veiklą  reglamentuojančius  teisinius  aktus;

· skirti  ypatingą  dėmesį  energetinių  resursų,  naudojamų  žemės  ūkio  gamybai,  kainų  reguliavimui  ir  jų  atpiginimui.


9. APLINKOS  APSAUGA

Žmonių gyvenimo sąlygos, valstybės bei visuomenės ekonominė bei socialinė pažanga tiesiogiai priklauso nuo aplinkos, kurioje visi gyvename, kokybės, švarių upių, ežerų, miškų bei jūros. Mes privalome rūpintis aplinka, kurioje gyvename. Švari aplinka – mūsų sveikatos ir pilnaverčio gyvenimo garantas.

Mes, socialdemokratinė koalicija, užtikrinsime tokį gyvenimą. Todėl aplinkos apsaugai reikia suteikti prioritetą, daugiausia dėmesio skiriant aplinkos taršos sustabdymui, racionaliam gamtinių išteklių naudojimui, buitinių, gamybos bei kitų atliekų perdirbimui ir nukenksminimui, vandenvalos įrenginių statybai, biologinės bei kraštovaizdžio įvairovės išsaugojimui.

Mūsų programinės nuostatos grindžiamos naujų pažangių, ekologiškai švarių technologijų naudojimu ir gyvenamosios aplinkos ekologizavimu.

Pagrindinės  šios  srities   problemos: 

· Lietuvoje nėra aplinkosaugos ateities vizijos ir suformuluotų veiklos principų, kuriais vadovaujantis būtų kuriamos normalios žmonių gyvenimo sąlygos, išsaugotas kraštovaizdis bei švarūs ežerai ir upės; 

· nėra sukurta ekonominio mechanizmo, skatinančio aplinkosaugą, lėšos aplinkosaugai skiriamos pagal likutinį principą;

· didžiųjų Lietuvos miestų pagrindinis aplinkos teršėjas yra autotransportas. Gyventojai labai nepatenkinti jo keliamu triukšmu, tarša išmetamomis dujomis, nesaugumu;

· nėra ekologizuoto alternatyvaus susisiekimo takų tinklo, kuris tarnautų silpnesniam eismo dalyviui – pėsčiajam, žmogui su fizine negalia, dviratininkui;

· Lietuvoje neskiriamas pakankamas dėmesys miškų valdymo sistemos reformai. Beveik trečdalis Lietuvos teritorijos yra padengtas miškais, tačiau per visą Lietuvą susidaro tūkstančiai hektarų žemės ūkiui netinkamų žemių, kurias reikia apželdinti mišku.

Gerindami  aplinkos  apsaugą,  mes: 

-  ekologizuosime šalies ūkio vystymąsi, diegsime ekologiškai pažangius valstybės ūkio modernizavimo projektus. Būdami valdžioje, pareikalausime, kad privačios įmonės, organizacijos, savivaldybės per trumpiausią laiką spręstų nutekamųjų vandenų valymo problemas sau pavaldžiose teritorijose. Išspręsime sąvartynų problemą aplink didelius miestus;

- pradėsime ekonominio aplinkosaugos valdymo mechanizmo reformą, pritraukiant užsienio ir Lietuvos finansinius fondus. Išvystysime aplinkosaugos investicijų fondo veiklą. Šis fondas turi tapti pagrindiniu aplinkosaugos finansavimo šaltiniu;

- atgaivinsime visų lygių ekologinį švietimą, visuomenės informavimą, viešumą. Aplinkosaugoje turi dalyvauti visa visuomenė;

- prioritetiškai skatinsime miestų valymo įrenginių statybą bei atliekų surinkimo, rūšiavimo, utilizavimo ir perdirbimo projektus;

-  pagrindinius autotransporto srautus mes nukreipsime keliais su specialia įranga, ribojančia triukšmo ir taršos sklaidą;

- miestuose, ypač centruose, istorinėse dalyse, gyvenamosiose zonose apribosime autotransporto eismą, suteikiant pirmenybę visuomeniniam transportui;

-  vystant ekologizuotą susisiekimo sistemą sukursime “žaliakelių” – kelių ir takų tinklą specialiai biotransportui bei pėstiesiams. “Žaliakelių” tinklas bus atskiras nuo intensyvaus eismo autokelių ir gatvių tinklo ir susietas su miesto želdynų tinklu – miesto ir priemiesčių parkais, miškais, kitais želdynais;

- ūkininkams ir žemės savininkams suteiksime lengvatas apželdant mišku netinkamas žemės ūkiui ir nederlingas žemes; 

- Mes,  socialdemokratinė koalicija, pasisakome už vientisą, kompleksišką valstybinio miškų ūkio vystymą. Numatome optimizuoti valstybinių miškų valdymą, sudaryti sveiką konkurencinę aplinką tarp privačių ir valstybinių miškų. Mes negriausime jau egzistuojančios miškų valdymo sistemos, bet tobulinsime atskiras miškų valdymo bei ūkininkavimo sritis. Išsaugosime Miškų fondą. Mes pasisakome prieš naujų valstybinio miško plotų perdavimą Krašto apsaugos ministerijos jurisdikcijai, kuri  planuoja steigti uždarus karinius poligonus.

III. SOCIALINĖ  DEMOKRATIJA

 Lietuvoje nuolat   didėja  socialinė  diferenciacija,  vis  labiau  skiriasi  įvairių  gyventojų  grupių  ekonominė,  socialinė  padėtis  ir  jų  galimybės  tenkinti  savo  poreikius  bei  įgyvendinti  konstitucines  teises  ir  laisves.


Bauginančioje  skurdo, nedarbo,  nevilties akivaizdoje,  šiandien  kaip  niekada,  būtina  suvienyti     visuomenės  veiksmus,  užtikrinančius  savo  narių  galimybę  išgyventi.  Nepažeidžiant  verslo  žmonių  investicinio  aktyvumo, būtina  įtraukti  visuomenę  į  šalies  socialinių  problemų sprendimą.


Esame  įsitikinę,  kad    visuomenė   turi  sudaryti  tinkamas  sąlygas  asmenybės  kūrybinei  brandai,  savarankiškai  pasaulėžiūrai  ir  sugebėjimų  realizavimui. Mes  orientuojamės  į  informacijos  ir  žinių  visuomenę,  todėl  pagrindinį  dėmesį skirsime  tam, kad  ir  neturtingiausi  tėvai  išaugintų      išlavintus  ir  sveikus  vaikus.


1. DARBAS  IR  PAJAMOS


Gamybos  nuosmukį  lydi  spartus  nedarbo  lygio  didėjimas. 

Nėra  pramonės  pertvarkymo,  darbo  vietų  išsaugojimo  ir  naujų  kūrimo  programų.  Neatskirtas  aktyvių  ir  pasyvių  užimtumo  priemonių  finansavimas. Dėl  to    beveik  visos  lėšos  atitenka  darbo  biržų  išlaikymui  ir  bedarbių  pašalpoms,  o  žmonių  perkvalifikavimui,  profesiniam   mokymui,  smulkaus  verslo  kreditavimui   bei  naujų  darbo  vietų  steigimui  tenka  tik  vargani   likučiai.    



Vis  didėja atotrūkis  tarp  minimalaus  darbo  užmokesčio  ir  neapmokestinamojo  minimumo.  Žmonės  negali  pragyventi  iš  savo  darbo  pajamų. Vėluojantis  atlyginimas,  priverstinės  nemokamos  atostogos,  neatsiskaitymas  su  bankrutavusių  įmonių  darbuotojais  tapo  norma  dešiniųjų  Vyriausybėms.  Daugelis  dirbančiųjų  susitaiko  su  likimu  ir  įstatymų  pažeidimais,  nes  dėl  augančios  bedarbystės bijo   jungtis  į  profsąjungas ir  ginti  savo  teisėtus  interesus.  Dėl  dešiniųjų  valdžios politikos  ir  atsainaus  požiūrio  į  profsąjungų  svarbą  formuojant  darbo  santykius  bei  pilietinę  visuomenę,   iki  šiol  profesinės  sąjungos  yra  negausios  ir  nepajėgia  plačiau  atstovauti  dirbantiems   žmonėms.


Mes  remsime  profesinių  sąjungų  kūrimąsi  ir  skatinsime  darbdavių  ir  profsąjungų  socialinę  partnerystę.  Pastovus  ir  dalykiškas Vyriausybės, profesinių  sąjungų  ir  darbdavių  organizacijų  bendradarbiavimas  padeda  greičiau  normalizuoti  darbo  rinkos  santykius,  suderina  kapitalo  ir  darbo  interesus,  ugdo  derybų  ir  susitarimų  įgūdžius,  padeda  geriau  tenkinti     dirbančiųjų  poreikius.  


Mes  esame  už  tokią  valstybės  socialinę  politiką,  kurios  prioritetas  yra  žmonių  užimtumas. Ši  politika  leidžia    gyventojams  turtėti  iš  darbo  ir  dorai  įgytų  pajamų, mažina  socialinę  įtampą  visuomenėje. Lietuvoje  neturi  būti  nereikalingų, be  pragyvenimo  šaltinio  likusių  žmonių.  Todėl  mes:

· neapmokestinamojo  minimumo  dydį  artinsime  prie  minimalus  darbo  užmokesčio;

· mokesčiais ir kitomis ekonominėmis priemonėmis mažinsime  vis  didėjančią  pajamų  diferenciaciją;

· paruošime   apskričių  ir  savivaldybių  regioninio  užimtumo  programas ir diegsime  regionines  plėtros  agentūras,  kurios  remtų  nuoseklų    ekonomikos  augimą,   skatintų  investicijas,  gerintų  paramą   regiono  verslui,  rūpintųsi   darbo  jėgos kvalifikacija; 

· įsteigsime  Garantinį  fondą,  kurio  tikslas - atsiskaityti su  bankrutuojančių  įmonių  darbuotojais;

· aktyviai   remsime  smulkų  ir  vidutinį  verslą,  ypač  moterų  ir  jaunimo  dalyvavimą  jame;

· remsime  profesinių  sąjungų  ir  darbdavių  socialinę  partnerystę,  ypač  jų  veiklą  švietimo  bei  profesinio  mokymo  srityje;

· įtvirtinsime  kolektyvinių  susitarimų  ir  sutarčių  praktiką  tarp  darbdavių  ir  profesinių  sąjungų;

· skatinsime  kolektyviniuose  susitarimuose  nustatyti  darbo  apmokėjimo  dydžius  ir  sąlygas;


· užtikrinsime  darbuotojų  teisę  gauti  informaciją  ir  konsultacijas  apie  įmonės  finansinę  būklę  bei  sprendimus, sąlygojančius  darbo  vietas;

· suderinsime   teisinius  aktus,  kad neliktų pagrindo diskriminuoti žmones dėl jų lyties,  amžiaus  ir  kt.;

· sudarysime  sąlygas  vidutinio  amžiaus  žmonių perkvalifikavimui ir  prisitaikymui  prie  darbo  rinkos;

· aktyviąsias  darbo  rinkos  politikos  priemones numatome finansuoti  iš  valstybės  biudžeto,  o  ne  iš  Užimtumo  fondo  likučių.


2. SOCIALINĖ  APSAUGA

 
 Nuosekliai   laikysimės  nuostatos,  kad  valstybės  teikiama socialinė apsauga   turi užtikrinti  būtinų  pragyvenimui  lėšų  ir  paslaugų  teikimą  tiems asmenims,  kurie dėl  senatvės,  negalios,   artimųjų mirties,  ligos, motinystės  (tėvystės),  artimųjų globos,  nedarbo,  nepritekliaus,  šeimos  aplinkybių  praranda  pajamas  ir negali  pakankamai aprūpinti  savęs  arba savo  šeimos.


Todėl   Koalicija  numato: 

· siekti,  kad  ekonominių  problemų  sprendimas  būtų  susietas su žmonių  socialinėmis  garantijomis;

· didinti  socialines išmokas,   didėjant  vartojimo  prekių  ir  paslaugų  kainų  indeksui;

· geresniam  socialinių  garantijų  užtikrinimui  deleguoti  dalį  funkcijų  nevyriausybinėms  organizacijoms ir  remti  jų bei kitų  fizinių  ir  juridinių  asmenų  vykdomas  socialinės  apsaugos  priemones;

· įdiegti  skurdo  mažinimo, kt. priemones  ir  aktyvinti   savivaldybių   bei  nevyriausybinių  organizacijų  veiklą,  skatinti  piliečių  bei bendruomenių  iniciatyvą  šioje  srityje. 

2.1. PENSINIS   DRAUDIMAS


Pagrindinė  Lietuvos  pensininkų  dalis   gauna  valstybines  socialinio  draudimo  pensijas.  Tačiau  dėl  SODROS  biudžeto  deficito pensijos  nedidėja,  dažnai  vėluoja  jų  išmokėjimas. SODROS išlaidos ženkliai  viršija  pajamas ne  tik  dėl  ekonominio  nuosmukio,  mažėjančio  apdraustųjų  skaičiaus,  bet  ir  dešiniųjų  Vyriausybės  nevykdomos  jai  priskirtos prievolės – skirti  SODRAI asignavimus  iš  valstybės  biudžeto,  jei  priimami  įstatymai  reikalauja  didesnių  išmokų  negu  SODRA  surenka  įmokų. 


Siekdami užtikrinti socialines  garantijas, mes  išsaugosime  Valstybinio  socialinio  draudimo  sistemą,  tačiau  ją  reformuosime  taip,  kad  derėtų  perskirstomosios  ir  kaupiamosios  pensinio  draudimo  pakopos  ir  nenukentėtų  nei  dabartiniai,  nei  būsimieji  pensininkai.   Padėčiai gerinti mes: 

· mažindami  Socialinio  draudimo  fondo  įsiskolinimą, ieškosime  galimybių  jį  padengti  iš  valstybės  biudžeto;

· skatinsime   Kaupiamųjų  privačių  pensijų  fondų  steigimąsi,  dalį  lėšų  kompensuodami  iš  Privatizavimo  fondo;

· sugrąžinsime  Trišalės  tarybos  teises  valdyti  Socialinio  draudimo  fondą;

· vardan  socialinio  teisingumo  ir  solidarumo  ribosime naujai  skiriamų  valstybinių  pensijų  kiekį;

· priklausomai  nuo  šalies  ekonominių  galimybių  per  2-3  metus  sieksime   įteisinti  dalines  pensijas   iš  darbo  rinkos  išstumtiems  asmenims,  kuriems  iki  senatvės  pensinio  amžiaus  liko  3-5  metai.

2.2. SOCIALINĖ  PARAMA IR PASLAUGOS

Socialinės  paslaugos   padeda  vienišiems  ir  neįgaliems  žmonėms  palaikyti  ryšius  su  visuomene,  jausti  gyvenimo  pulsą,  būti  pilnaverčiais  visuomenės  nariais.  Kita  vertus, taip sprendžiama  ir  nedarbo  problema.

Socialinių  paslaugų bei  asortimento  plėtojimas    yra  ne  tik  savivaldybių, bet  ir  valstybės  uždavinys.
 Todėl  mes, Koalicijos  nariai:

· greta  dominuojančios  valstybinės  socialinės  paramos,  visokeriopai  remsime nevyriausybinių  organizacijų ir privačias pastangas  bei  iniciatyvas  socialinėje  srityje;
· skatinsime  labdarą  ir  paramą,  taikydami  mokesčių  lengvatas  jos  teikėjams;
·   sieksime, kad  visiems gyventojams,  kuriems to reikia,  būtų  prieinama  piniginė  socialinė  parama  ir socialinės  paslaugos;

· kontroliuosime, kad socialinė  parama būtų naudojama  pagal  paskirtį;

· socialinę  paramą  teiksime  atsižvelgdami į šeimos  pajamas  ir  turtą.


3. ŽMONĖS   SU   NEGALIA   

Ypatingas  dėmesys  turi  būti  skiriamas  invalidų  profesinei  reabilitacijai,  kad  žmonės   su  negalia  galėtų  naudotis  vienodomis galimybėmis  su  sveikaisiais.

 Mes:

· parengsime  naują  Nacionalinę  invalidų  reabilitacijos  programą;

· spręsime  aplinkos  ir  transporto  pritaikymo  neįgaliems  žmonėms  problemą;

· plėsime  kompensacinės  technikos  gamybą  ir  jos  asortimentą;

· plėsime  valstybinių  užsakymų  neįgaliųjų  įmonėse  apimtis;

· vystysime  socialines  paslaugas  bei  kokybišką  neįgaliųjų  asmenų  integravimą  į   visuomenę;

· spręsdami  invalidų  integracijos  problemas,  plačiau  bendradarbiausime  su  invalidų   visuomeninėmis  organizacijomis.


4.  ŽMONĖS SU SOCIALINĖS RIZIKOS  FAKTORIAIS

Šiuo  ekonominės  krizės  metu  didėja  nusivylimas  gyvenimu,  vis  dažniau žmonės,  ypač  jaunimas, nueina narkomanijos  bei  alkoholizmo  keliu, gausėja  savižudybių, auga  nusikalstamumas.  Visuomenė  praranda  darbingus  savo  narius,  jų  išlaikymas  gydymo,  reabilitacinėse  bei  įkalinimo  įstaigose  brangiai  kainuoja. 

Tai  matydami, mes:

· parengsime  plačią  valstybinę  bei  regionines  programas  tokių  asmenų  integravimui  į  visuomenę;

· įgyvendinsime  efektyvias  narkomanijos  ir  alkoholizmo  prevencijos  programas;

· remsime  nevyriausybinių  organizacijų  veiklą  šiose  srityse;

· didinsime   savivaldybių   vaidmenį  ir  sudarysime sąlygas  plėsti nakvynės  namus bei teikti  kitą pagalbą;

· numatysime  priemones šių  asmenų įdarbinimui,  perkvalifikavimui,  sugrįžimui  į  šeimas.


5. ŠEIMOS  RĖMIMAS  IR  BŪSTO  POLITIKA

Gimstamumo  skatinimas  remiant  šeimas  yra  viena  iš  tautos  išlikimo  ir  ekonominės  plėtros  sąlygų.  Suvokdami  tai  ir  gerindami  valstybės  finansinę  padėtį,  mes:

· mažinsime  mokesčių  naštą,  atsižvelgdami  į  šeimoje  esančių    išlaikytinių  skaičių;

· tėvams,  auginantiems  vaikus  iki  3  metų, kiek įmanoma  didinsime  pašalpas;

· sudarysime  tėvams  galimybę  dirbti,   užtikrindami  jų  mažamečiams  vaikams  tinkamą  priežiūrą  ikimokyklinėse   įstaigose;

· sieksime  suvienodinti  vaikų  priežiūrai  skiriamą  finansinę  paramą   globėjams,  tėvams  ir  įtėviams;

· sugriežtinsime  alimentų  išieškojimą  iš tų tėvų, kurie piktybiškai vengia juos mokėti.

Labai svarbi yra būsto  problema. Šeimos, ypač  jaunos,  negali  įsigyti  būsto  net  gavusios  lengvatinius   banko  kreditus, o  gyvenančios  daugiabučiuose  namuose, turi  juos  renovuoti,  pertvarkyti  jų  šildymo  sistemas. 

Todėl  palaipsniui :

· supaprastinsime  paskolų    teikimo  būstui  įsigyti  ar renovuoti procedūras; 

· sieksime, kad  paskolos  palūkanas,  gimus  trečiam  ir  kitam  vaikui, dengtų valstybė; 

· skatinsime kurti ir plėsti municipalinių  butų  fondą  savivaldybėse;

· peržiūrėsime  nacionalinę  “Būsto”  programą  ir  plėtosime  lėšų  šaltinius  namų  renovacijai,  apšiltinimui,  naujų  nebrangių  socialinių  butų  ir  individualių namų  statybai.


6. VAIKAI
Vaikų   teisių  apsauga  turi  tapti  svarbiu  valstybės  prioritetu.  Tai  suprasdami: 

· sieksime, kad   realiai  būtų  įgyvendinamos  Konstitucijos, Vaiko  teisių  konvencijos,  Vaiko  teisių  apsaugos  pagrindų  įstatymo  ir  kitų  įstatymų,  reglamentuojančių   vaikų  ugdymo,  sveikatos  priežiūros,  švietimo  klausimus,  nuostatos;

· stiprinsime ir  gerinsime  tarnybų,  atsakingų  už vaiko  teisių  apsaugą,  vaidmenį,  kontroliuosime  jų  darbą;

· sieksime,  kad  kuo  daugiau  vaikų  augtų su  tėvais  arba  įtėviais,  o  nesant  tokiai  galimybei, kad jiems  būtų skirta  ilgalaikė  globa;

· paruošime  ir  įgyvendinsime  našlaičių  ir  tėvų  globos  netekusių  vaikų  rėmimo  ir  integravimo  į  visuomenę  programą;

· užtikrinsime  mokyklos  nelankančių,  gatvės  “auklėjamų”  vaikų  grąžinimą  į  mokyklą;

· kovosime  su  smurtu  prieš  vaikus  bei  su  vaikų  įtraukimu  į  narkomaniją,  prostituciją  ir  nusikalstamumą.


7.  JAUNIMAS  

Jaunam  žmogui  reikia  sąlygų  saviraiškai,  mokymuisi,  darbui,  šeimos  problemų  sprendimui. Ekonominės  krizės  ir  vertybių  perkainojimo  laikotarpiu   didelė    gabaus  jaunimo dalis  emigruoja  į  Vakarus. Tai  rodo, kad vien  patriotinio  agitavimo  likti  savo  Tėvynėje  nepakanka. 

Todėl  mes:

· sudarysime  sąlygas visiems Lietuvos  jaunuoliams,  nepaisant  jų  socialinės  ir  turtinės  padėties,   įgyti  išsilavinimą;

· sudarysime  ilgalaikio  kreditavimo  fondus  studijuojantiems;
· sudarysime  galimybes  pagal  tarptautines  sutartis  jaunimui  mokytis  ar  padirbėti  užsienyje;

· skatinsime  kuo  daugiau  jaunų  žmonių  įsitraukti  į   visuomeninį  bei  politinį  gyvenimą,  valstybės  tarnautojų  gretas,  vietos  savivaldą.


8. SVEIKATOS APSAUGA

Dėl  blogai  planuojamo  ir  vykdomo  sveikatos  apsaugos  valdymo    pablogėjo sveikatos paslaugos,    ypač kaime. Išaugo  vaikų sergamumas, dažnėja socialinės ligos: lytiniu keliu plintančios infekcijos, tuberkuliozė, niežai, narkomanija, psichikos sutrikimai. Vis daugiau žmonių negali gauti reikiamos medicinos pagalbos, nes arba gyvena toli nuo gydymo centrų, arba to neleidžia jų socialinė padėtis ir   taikomos  paslaugų  kvotos.   Savivaldos  teisės  spręsti  sveikatos  paslaugų  prieinamumą,  apimtis  ir  tinkamumą  dėl  centralizuoto   valdymo  yra  varžomos.  Nesudarytos  sąlygos  pacientams  spręsti  apie sveikatos  paslaugų  poreikį  ir  dalyvauti  sveikatos apsaugos  planavime. Labai mažas sveikatos priežiūros specialistų darbo užmokestis. Jis nėra susietas su teikiamų paslaugų sudėtingumu ir kokybe. Užmiršta sveikatingumo  profilaktika,  neskiriamas  dėmesys  ir  lėšos  sveikatingumo  priemonėms. Už visuomenės sveikatos priežiūros teisės aktų pažeidimus nėra adekvačiai baudžiama, o žala, padaryta sveikatai, nėra tinkamai atlyginama.



Norėdami spręsti sveikatos apsaugos problemas įvairiose srityse siūlome: 

8.1. AMBULATORINĖ ASMENS  SVEIKATOS PRIEŽIŪRA

-  plėtoti pirminės sveikatos priežiūros įstaigų tinklą, pirmiausia - kaimo ambulatorijų,  mokyklų,  medicinos  punktų  ir  t.t.

· skatinti šeimos gydytojų  įsidarbinimą visų pirma ten, kur sunku pasiekti specialistus;

· sukurti  medicinos  personalo  darbo  apmokėjimo  sistemą,  skatinančią  gyventojus  tikrintis  profilaktiškai;

· skatinti  šeimos  planavimą  ir  reprodukcinės  sveikatos  prieinamumą,  ypač  jaunimui;

-  miestų gyvenamuosiuose mikrorajonuose, nutolusiuose nuo poliklinikų ir pirminės sveikatos priežiūros centrų, sudaryti sąlygas dirbti terapeuto, pediatro, akušerio – ginekologo, chirurgo tarnyboms; 

-  didesniuose Lietuvos miestuose siekti, kad gydytojai – specialistai dirbtų poliklinikose;

- atkurti dieninius stacionarus didelėse poliklinikose, plėsti ligonių kompleksinį tyrimą ambulatorinėmis sąlygomis;

-    išlaikyti nemokamą stomatologinę pagalbą, ypač  vaikams.

8.2. STACIONARINĖ  ASMENS  SVEIKATOS  PRIEŽIŪRA

- užtikrinti visiems gyventojams prieinamą aukščiausios kvalifikacijos specializuotą medicininę pagalbą, sutelktą Vilniaus universiteto ir Kauno medicinos universiteto ligoninėse;

- siekti, kad toliau dirbtų ir  būtų  normaliai  finansuojamos per ligonių kasas palaikomojo gydymo ir slaugos ligoninės, kad savivaldybių ir apskrities ligoninės gautų pakankamą finansavimą;

 - kontroliuoti, kad investicinės valstybės ir savivaldybių programos pasiektų ir savivaldybių ligonines;

-  siekti, kad nesant Lietuvoje atitinkamos srities medicinos specialistų ar tokios gydymo įstaigos, kurios reikia Lietuvos ligoniams, valstybės lėšomis jie būtų siunčiami gydytis į užsienį, kur jiems būtų suteikta kvalifikuota pagalba.

8.3. VAISTŲ  POLITIKA 

-  užtikrinsime gyventojų ir sveikatos įstaigų aprūpinimą visais reikalingais vaistais ir medicinos paskirties prekėmis;




- tobulinsime kompensacijų už vaistus tvarką, atsižvelgiant į gyventojų pajamas ir lygiagrečiai liberalizuojant vaistų kainodarą ir siekiant, kad nustatytas kompensuojamų vaistų sąrašas nebūtų keičiamas bent metus;




- kompensuosime vaistus ambulatoriniam gydymuisi, atsižvelgiant į socialinę padėtį;




- farmacijos įmonėms sudarysime tokias sąlygas, kad būtų užtikrinta vaistų ir medicinos prekių gamyba.

8.4. FINANSAVIMAS  IR  VALDYMAS

· dalį sveikatos apsaugos ministerijos funkcijų perduosime medikų savivaldai;

· sveikatos priežiūros įstaigas finansuosime per ligonių kasas, tobulinant paslaugų įkainius;

· sieksime garantuoti, kad nebūtų įsiskolinimų medicinos įstaigoms ir vaistinėms iš ligonių kasų ir ligonių kasoms iš valstybės biudžeto; 

· plėsime laisvanorišką papildomą sveikatos draudimą;

· sieksime išsaugoti nacionalinės sveikatos sistemos ligoninių, poliklinikų ir kitų įstaigų tinklą;

· sieksime, kad naujos gydymo įstaigos steigtųsi tik gavusios atitinkamos sveikatos priežiūros institucijos leidimus;

· sieksime, kad įsijungę į Nacionalinės sveikatos sistemos įstaigų tinklą, privačia medicinos praktika užsiimantys medikai naudotųsi vienodomis sąlygomis kaip ir valstybinių įstaigų medikai; 

-   reikalausime, kad vaistinių savininkais būtų asmenys, turintys farmacinį išsilavinimą.

8.5. VISUOMENĖS  SVEIKATOS  PRIEŽIŪRA

- Įgyvendindami  nuostatą,  kad  sveikata  - tai   socialinė,  fizinė   ir  dvasinė  asmens  gerovė  ir   visuomenės  turtas,  vykdysime  aktyvią  sveikatos  politiką,  nukreiptą  į  ligų  profilaktiką,  sveikos  gyvensenos  formavimą,  sveikatos  mokymą,  išsaugojimą  ir  ugdymą;

· priimsime  visuomenės  sveikatos  priežiūros,  visuomenės  sveikatos  ekspertizės  ir  monitoringo  įstatymus,  kurių  projektus  esame  jau  parengę;

· paruošime  ir  patvirtinsime  visuomenės  sveikatos  priežiūros  įstaigų  reorganizavimo  programą;

· remsime  sveikatos  verslą – sveikų  maisto  produktų  ir  sporto  bei  sveikatos  įrangos  gamybą;

· remsime  visuomeninius  sveikos  gyvensenos  judėjimus,  Nacionalinei  Sveikatos  tarybai  suteiksime  daugiau  teisių  formuojant  visuomenės  sveikatos  sektorių  Lietuvoje.

IV.KULTŪRINĖ  DEMOKRATIJA

Investicija į kultūrą, švietimą, mokslą ir naujausias technologijas yra esminis veiksnys mažas pajamas turinčios šalies klestėjimui. Tą rodo daugelio Vakarų Europos valstybių istorinė patirtis. Pasisakydami už visuotinę galimybę visų socialinių sluoksnių žmonėms turėti kuo platesnį sąlytį su kultūros vertybėmis, įgyti bendrąjį, profesinį, aukštesnįjį ar aukštąjį išsilavinimą, sieksime, kad švietimas, mokslas, kultūra būtų remiami ne deklaratyviai, o realiais sprendimais bei ištekliais.

Visos trys dešiniųjų Vyriausybės nelaikė kultūros, švietimo ir mokslo svarbia sritimi. Per 1996-2000 metų dešiniųjų valdymo laikotarpį padaryta nemaža klaidų, iš kurių ryškiausios:

· labai blogas kultūros, švietimo ir mokslo finansavimas, neužtikrinama tinkama šių paslaugų kokybė;

· beveik nėra investicijų ilgalaikėms programoms, vykdomos “reformos” nepagrindžiamos materialiais ištekliais;

· maži švietimo, mokslo, ypač kultūros darbuotojų atlyginimai;

· nepamatuota bendrojo lavinimo mokyklų tinklo pertvarka, vykdant mokyklų profiliavimą;

· nesukurta valstybės mokslo ir technologijų politika;

· tarp besimokančiųjų gilėja socialinės disproporcijos;

· kuriama elitinė, “dvaro  kultūra”; 

· nyksta kultūros objektai, skursta bibliotekos;

· praktiškai  neremiamas  profesionalusis  menas,  kuris  paliktas rinkos  stichijai;

· sumažėjęs kultūros ir švietimo prieinamumas;

· mažai  dėmesio  buvo  skiriama  tautinių  bendrijų  kultūroms  vystyti.

Mūsų užduotis yra artimiausiu metu stabilizuoti padėtį, siekiant išvengti kultūros, švietimo ir mokslo sistemos griūties. Turime koreguoti pradėtas reformas, kad būtų geriausiai tenkinami visuomenės poreikiai. 

Svarbiausias mūsų politikos tikslas yra užtikrinti tinkamą visos švietimo, mokslo ir kultūros finansavimą. Kiti strateginiai mūsų švietimo, mokslo ir kultūros politikos tikslai yra:

· pasiekti nacionalinį susitarimą dėl švietimo, mokslo ir kultūros finansavimo ir šios srities vystymo ilgalaikės strategijos;

· įgyvendinti programinio finansavimo principą, užtikrinant stabilų finansavimo augimą;

· šiuolaikiškai atnaujinti kultūros, švietimo ir mokslo įstaigų materialinę bazę, mokomąją bei mokslo tiriamąją bazę;

· investuoti į kitas ilgalaikes kultūros, švietimo ir mokslo programas;

· parengti svarbiausias švietimo, aukštojo mokslo politikos strategines gaires, ir numatyti, kad augant šalies bendrajam vidaus produktui (BVP) atitinkamai augtų kultūros, švietimo ir mokslo finansavimas;

· diegti finansavimo naujoves taip, kad neišnyktų kaimo ir miestelių mokyklos;

· neskirstyti nevalstybinių mokyklų į religines ir pasaulietines pagal paramą joms;

· didinti kultūros, švietimo ir mokslo prieinamumą. Mūsų uždavinys – kad Lietuva taptų aukštos kultūros, išsilavinusių žmonių šalimi.


1. ŠVIETIMO POLITIKA

Vykdoma bloga mokyklų tinklo pertvarka, kuriamos elitinės ir “atsilikėlių” mokyklos. Mokyklų profiliavimo modelis neatitinka nei pasaulinių tradicijų, nei Lietuvos visuomenės interesų. Yra daug nesimokančių mokyklose vaikų, iki šiol nėra sutvarkyta jų apskaita. Aukštųjų mokyklų studentai  skirstomi į studijuojančius valstybės ir savo lėšomis. Didėjanti visuomenės socialinė disproporcija mažina galimybes neturtingiems, ypač kaimo jaunimui siekti mokslo. Neskiriamas reikiamas dėmesys suaugusiųjų švietimui, perkvalifikavimui, kvalifikacijos kėlimui. Ryškiai atsiliekame nuo kitų valstybių kurdami  informacijos visuomenę.


 Mūsų švietimo politikos kryptys:

· didinti besimokančiųjų vidurinėse, profesinio mokymo ir aukštosiose mokyklose skaičių;

· koreguoti mokyklų tinklo pertvarkymo projektus, atsižvelgiant į bendruomenės interesus, plėsti mokyklų įvairovę, didinant švietimo prieinamumą visiems vaikams ir jaunuoliams;

· peržiūrėti profiliavimo modelį, paversti jį lankstesniu ir labiau atitinkančiu moksleivių poreikius;

· puoselėti tautinių bendrijų mokyklas;

· užtikrinti mokymo priemonių ir vadovėlių įsigijimą mokykloms, 

· stiprinti mokyklų savarankiškumą, įgyvendinti švietimo ir mokslo įstaigų valdymo decentralizavimą, atsisakyti švietimo įstaigų trigubo inspektavimo, peržiūrėti apskričių funkcijas;

· tęsti profesinio mokymo sistemos reformą, rengiant absolventus, kurie atitiktų darbo rinkos poreikius, vykdyti sistemingą suaugusiųjų švietimą, sudaryti sąlygas kvalifikacijos kėlimui ir perkvalifikavimui;

· įgyvendinti ilgalaikę kaimo švietimo politikos strategiją; 

· vykdyti mokyklų kompiuterizavimo programą, siekiant, kad kiekvienas klasės komplektas turėtų bent po vieną kompiuterį;

· stiprinti mokyklų bibliotekas, pasiekti, kad moksleiviai galėtų savarankiškai naudotis naujausiomis informacinėmis technologijomis;

· kurti besimokančiųjų visuomenę, įgyvendinti tęstinį mokymą;

· užtikrinti geras mokymo ir studijų sąlygas, tinkamą viduriniojo ir aukštojo mokslo kokybę, skatinti mokslo ir studijų integraciją;

· atsisakyti studentų “rūšiavimo” į mokančius ir nemokančius, užtikrinti nemokamo aukštojo mokslo laidavimą gerai besimokantiems studentams;

· plėsti studentų paramos, kreditų teikimo sistemą;

· sudaryti sąlygas moksleivių, studentų ir dėstytojų mobilumui, aktyviai dalyvaujant Europos integracijos programose;

· sudaryti sąlygas aukštosioms mokykloms savarankiškai tvarkytis, įgyvendinti aukštųjų mokyklų finansavimo principą, įgalinantį skirtas lėšas naudoti efektyviai, tenkinantį aukštųjų mokyklų poreikius ir skatinantį pritraukti nebiudžetinių lėšų;

· kelti mokytojų, aukštųjų mokyklų dėstytojų ir mokslo darbuotojų atlyginimus.


2. MOKSLO IR TECHNOLOGIJŲ POLITIKA


Pastaraisiais metais Lietuvos mokslininkai sprendžia mokslo išgyvenimo klausimą. Mokslo institutuose, aukštosiose mokyklose mažėja jaunų mokslininkų, gabieji išvyksta svetur, nutrūksta mokslinių kolektyvų veikla. Paseno mokslinių tyrimų bazė. Mokslo institutai ėmė verstis sau nebūdinga veikla. Smulkūs ūkio subjektai nepajėgūs formuoti užsakymų taikomajam mokslui, o valstybė iš viso neskiria tam dėmesio ir lėšų. Užsienio investicijos neužtikrina technologijų kūrimo Lietuvoje, todėl gilėja šalies technologinis atsilikimas, paverčiantis Lietuvą pigios, nekvalifikuotos darbo jėgos šalimi.


Svarbiausi mokslo ir technologijų politikos uždaviniai yra:

· įgyvendinti ilgalaikę mokslo ir technologijų politiką, formuoti valstybinius užsakymus mokslininkams, skatinti konkursinį mokslo finansavimą;

· skatinti ūkio subjektų lėšų pritraukimą mokslui ir technologijoms; 

· atnaujinti mokslinių tyrimų bazę, vykdyti institucijų renovacijos programas;

· skatinti mokslo inovacijų diegimą Lietuvos ūkyje, ypatingą dėmesį sutelkti naujų technologijų vystymui ir taikymui;

· siekti tolesnės gamybos, mokslo ir studijų integracijos, įtraukiant pramonininkų, žemdirbių, smulkaus ir vidutinio verslo atstovus;

· užtikrinti tinkamą lietuvių kalbos, Lietuvos istorijos ir kultūros tyrimų finansavimą.


3. KULTŪROS POLITIKA

Dabartinė šalies kultūros būklė yra apgailėtina. Valdant dešiniesiems, labai sumažinti asignavimai kultūrai ir jos plėtrai. Dėl to daugelis valstybinių bei visuomeninių kultūros įstaigų ir organizacijų negali vykdyti ne tik pradėtų projektų, bet ir atlikti pagrindinių savo funkcijų. Kultūros darbuotojų atlyginimai vis labiau atsilieka nuo pragyvenimo kaštų augimo.

Nėra kultūros politikos strateginių nuostatų, todėl dažnai remiami tai vieni, tai kiti renginiai ir projektai, formuojama “dvaro kultūros” terpė. Bloga kultūros įstaigų būklė. Neapibrėžta kultūros vieta apskričių bei savivaldos veikloje.

Bibliotekos nebegali įsigyti knygų, periodikos, atnaujinti ir papildyti fondų. Bibliotekų modernizavimas vyksta be galo lėtai, tai didina atsilikimą nuo kitų šalių ir atima galimybę visiems, nepriklausomai nuo socialinės padėties, naudotis sukauptomis bibliotekų vertybėmis. 

Nacionaliniai bei regioniniai muziejai dėl lėšų stokos negali įsigyti naujų eksponatų, restauruoti senųjų. Taip prarandamas neįkainojamas mūsų šalies kultūros paveldas.

Daliai visuomenės narių teatras, koncertai tapo nepasiekiama prabanga. Sumažėjo kultūros centrų, sunyko saviveikla, kad išgyventų, menininkai verčiami kurti kičą. Nesudaromos sąlygos atsiskleisti talentingiems menininkams, aktoriams, režisieriams, Lietuvos kinas paverstas tik Holivudo filmavimo aikštele. Trūksta lėšų vertingiems nekomerciniams leidiniams. Dauguma Lietuvos žmonių negali įsigyti norimų leidinių, o bibliotekos, negaudamas lėšų, jų nenuperka, todėl nepatenkinami skaitytojo poreikiai knygai, žurnalui ar kitam leidiniui.

Žymiai sumažinus, o kai kurioms sporto šakoms visai nutraukus finansavimą iš biudžeto, daugelio sporto šakų federacijos, sporto klubai atsidūrė nepavydėtinoje padėtyje. Privatizacijos eigoje prarasta žymi dalis sporto bazių. Likusios sporto bazės yra apleistos, jų įranga pasenusi. Žymiai sumažėjo vaikų sporto mokyklų, daugelyje jų paslaugos mokamos, dėl lėšų stokos rengiama mažai varžybų. Vis mažiau vaikų ir jaunimo gali sportuoti, sumažėja vaikų ir jaunimo užimtumas, prarandami sporto talentai 

Svarbiausi  mūsų kultūros politikos tikslai yra:

· kartu su kultūros darbuotojais, menininkais ir mokslininkais, jų kūrybinėmis ir profesinėmis organizacijomis parengti kultūros programą ir ilgalaikę strategiją jos įgyvendinimui; rengti kultūros plėtojimo valstybines ir regionines programas; 

· parengti menininkų interesus ginantį kultūros įstatymą, kuriame būtų nubrėžta valstybinė kultūros rėmimo politikos strategija bei taktika, numatant palankias veiklos sąlygos kūrėjams, kad jie gautų tinkamą atlygį už savo kūrybą, sudarant geresnes sąlygas mecenavimui;

· pakelti kultūros darbuotojų atlyginimus, įdiegti valstybinę kultūros projektų rėmimo programą, skatinti kūrinių pirkimą muziejams, formuoti valstybinius užsakymus fondams;

· skatinti kultūros valdymo decentralizaciją, plėtoti kultūrinių organizacijų savivaldą, atiduodant joms daugiau teisių ir įgaliojimų;

· pakeisti valstybės paramos leidybai būdą, finansuojant vartotoją, visų pirma bibliotekas;

· saugoti kultūros paveldą, stiprinti paminklosaugą, kultūros vertybių apsaugą; kurti profiliuotus restauravimo centrus, siekiant, kad kultūros paveldas išliktų ateinančioms kartoms;

· skatinti turizmo verslo ir kultūros institucijų bendradarbiavimą bei investicijas į kultūros objektus, siekiant, kad jie būtų išsaugoti ir gyvybingi, taptų turistų traukos centrais;

· remti  tautinių  mažumų  kultūros  vystymo  programas;

· remti profesionalųjį meną, atsisakant “dvaro politikos”, užtikrinant kūrybos laisvę;

· stiprinti kultūros įstaigas kaimuose, mažose gyvenvietėse, palaikyti kultūrinę saviraišką;

· siekti, kad kultūros centrai ir muziejai nesunyktų ir taptų kultūros bei švietimo informaciniais centrais, skatinti mokyklų ir kultūros įstaigų bendradarbiavimą;

· grąžinti Lietuvos  radijo ir televizijos prestižą, atsisakant “komisarų” valdymo stiliaus; užtikrinti, kad per nacionalinę televiziją ir radiją būtų transliuojamos aukšto profesionalaus meno, švietėjiškos, kultūros programos, kartu atsisakant sektantizmo, smukdančio nacionalinės televizijos ir radijo reitingą;

· žymiai geriau finansuoti vaikų sporto mokyklas, daugiau lėšų skirti varžybų rengimui.

· plėsti sporto mokyklų tinklą, didinti sporto masiškumą;

· skatinti darbdavius, kad dirbantiesiems būtų sudarytos palankios sąlygos sportuoti, sukurti tokią įstatyminę bazę, kuri skatintų verslą remti sportą.

· nustatyti  aiškius  kriterijus  ir  normatyvus,  pagal  kuriuos  būtų  remiamos  aukšto  sportinio  meistriškumo  profesionalaus  sporto  nacionalinės  komandos  ar  individualūs  meistrai.

                            * * *

Pasaulis  žengia  į  XXI  amžių.  Tai  bus  naujų,  didžių  atradimų ir  kartu  iššūkių  žmonijai  amžius. Lietuva  galėtų  prisidėti  prie  žmonijos  pažangos  bei  dabar  dar  nesuvoktų  sunkumų  įveikimo. Tačiau  jos  indėlis  į  globalinius  procesus  priklausys  nuo  jos  žmogiškojo  potencialo,  nuo  to,  ar  mūsų  šalies  gyventojai  turės  galimybes  naudotis   informacijos  visuomenės  pranašumais.

Tokios  galimybės  bus  realesnės  jei  vadovausimės  subalansuota,  kompleksiška  politika,  kurioje  derama   vieta palikta  žmogui.

Šiandien  daug  kalbama  apie  naują  politiką.  Ji  tikrai  reikalinga,  tačiau  mums   nauja  politika -  GEROVĖS   VISIEMS   POLITIKA.  

Ją  ir  siūlo  rinkėjams  A.Brazausko  socialdemokratinė  koalicija.

